Ўзбекистонда етиштирилган гилос ва ўрик таркибида витаминлар миқдори кам чиқди - Hidoyat.uz\nАсосий саҳифа Жамият Саломатлик Ўзбекистонда етиштирилган гилос ва ўрик таркибида витаминлар миқдори кам чиқди\nРоссияда товар ва хизматлар сифатини текширувчи давлат ташкилоти – «Роспотребнадзор ва «РИА Новости» журналистлари билан биргаликда шу кунларда Москва дўконларида сотилаётган бир неча мевалар текшириб кўрилди. Бу ҳақда Sputnik хабар беради.\nУлар, хусусан, Ўзбекистонда етиштирилган «Баҳор» навли қизил гилос ва «Шаллах» навли ўрикни ҳамда Арманистондан олиб келинган қулупнайни текшириб кўрди.\nМутахассислар биринчи навбатда мевалар хавфсизлигини текширди. Гилос, ўрик ва қулупнайда оғир металл тузлари, пестицидлар ёки бошқа зарарли кимёвий моддалар топилмади.\nИккинчи навбатда улар мевалар таркибида C витамини, фойдали темир, кальций, магний, натрий, фосфор ва бета-каротин моддалари миқдорини аниқлади.\nГилосда – темир моддаси одатдагидан кўра 6 баробар, C витамини — 3,5 баробар, кальций — 3 баробар, магний ва фосфор – 2,5 баробар кам бўлиб чиқди. Одатда 100 грамм гилосда 13 грамм натрий моддаси бор, лекин бу сафар 1,4 грамм чиқди. Лекин бета-каротин — нормадан 10 баробар кўп.\nЎрикда ҳам витаминлар миқдори белиганган миқдордан кам чиқди. Витамин C — 3,5 баробар, калий — 1,5 баробар, кальций ва натрий —2,5 баробар кам.\nАрманистон қулупнайида темир – 4 баробар, кальций – 2 баробар, магний – 1,5 баробар кам чиқди. C витамини эса 50 миллиграмм – етарли миқдорда экани маълум бўлди.\n«Роспотребнадзор» раҳбари Анна Потапова айтишига қараганда, витаминлар етишмаслигига бир неча сабаб бўлиши мумкин. Улар орасида – қуёшли кунлар кам бўлгани, ерда минераллар миқдори камлиги ва бошқалар, деди мутахассис.\n«Демография» миллий лойиҳа талабларига кўра, Россия аҳолиси экологик тоза ва витаминларга бой мевалар билан таъминланиши керак. Шу сабабдан «Роспотребнадзор» дастурхонга тортилаётган барча мева-сабзавотларнинг молекуляр таркибини текшириши керак.\nОвқатланиш Илмий-текшириш институти мутахассиси Наталия Жилинская айтишича, алоҳида меваларда фойдали витаминлар кам бўлса-да, уларнинг инсон организмига умумий фойдаси катта. Масалан, ўрик холестерин миқдорини камайтириб, юрак-қон айланиш тизимига яхши таъсир қилади. Бошқа мевалар таркибида озуқа толалари кўп – бу эса овқат ҳазм қилиш тизими учун фойдали. Ундан ташқари мевалар таркибида C, B1 ва B6 витаминлари, калий, темир, хром, марганец, кальций, йод, селен ва фосфор бор. Буларнинг барчаси инсон организми учун керакли моддалар.\nАсосийси, меваларни оч қоринга меъёрдан ортиқ истеъмол қилмаслик керак. Катта ёшли киши учун 1 кунда 1 кг мева истеъмол қилиш мумкин, лекин ушбу миқдорни бўлиб-бўлиб бир неча маротаба истеъмол қилинса – янада фойдали бўлади, ошқозонга зарар етмайди.


Давлатимиз раҳбарининг 2017 йил 31 июлдаги “Ўзбекистон Республикаси Давлат статистика қўмитаси фаолиятини такомиллаштириш чора-тадбирлари тўғрисида”ги қарори тизимда мутлақо янги даврни бошлаб берди, десак, муболаға эмас. Зеро, унга мувофиқ, амалиётга татбиқ этилаётган янгиликлар, статистика маълумотларини йиғиш ҳамда қайта ишлашда қўлланилаётган замонавий усуллар статистика кузатувларини умумқабул қилинган халқаро амалиётга мослаштиришга қаратилган.\nХалқаро пресс-клубнинг статистика соҳасидаги бугунги аҳвол, ютуқ ва камчиликлар, истиқболдаги вазифалар таҳлилига бағишланган навбатдаги мажлисида Давлат статистика қўмитаси раҳбарияти билан юзма-юз мулоқот ўтказилди.\nИшонч — энг муҳим омил\nҚайд этилганидек, давлат ҳамда идоравий статистика кузатувлари тизимини мақбуллаштириш, танланма кузатувлар орқали холис ва сифатли маълумотларни тайёрлашда қўмитанинг ўрни катта. Бироқ кейинги пайтда статистика ахборотларига нисбатан фойдаланувчиларнинг ишончи пасайганидан ҳам кўз юмиб бўлмайди.\n— Бунинг асосий сабаби илгари статистика ахборотлари, асосан, қуруқ рақамлардан иборат бўлиб қолган, — дейди Давлат статистика қўмитаси раисининг биринчи ўринбосари Баҳодир Мирусманов. — Эндиликда бу каби камчиликлар бартараф қилинмоқда. Яъни тақдим этилаётган кўрсаткичлар таҳлилий маълумотлар билан асосланаяпти. Бу эса маҳаллий ҳамда хорижий фойдаланувчиларда ишонч ҳиссини ошираётир. Айни шу жиҳат бизнинг фаолиятимизда жуда муҳим.\nҲозирги пайтда Ўзбекистон Республикасининг халқаро рейтингларда холис ва тўғри баҳоланишини таъминлаш мақсадида 18 та халқаро ташкилот билан статистик ахборотлар алмашинуви йўлга қўйилгани диққатга сазовор. Бундан ташқари, Европа иқтисодий комиссияси, Жаҳон банки, Халқаро валюта жамғармаси, Европа тикланиш ва тараққиёт банки, Осиё тараққиёт банки ҳамда бошқа халқаро тузилмалар ўртасида статистика соҳасида ҳамкорлик йўлга қўйилгани унинг истиқболига кенг йўл очди.\nМасалалар ечими топилмоқда\nСоҳада эришилаётган ютуқлар билан бирга, учраётган камчиликлар, бажарилиши лозим бўлган ишлар ҳам талайгина. Хусусан, кўпчиликни қизиқтираётган шундай масалалардан бири аҳолини рўйхатга олишдир. Чунки юртимизда бундай тадбир охирги марта 1989 йилда ўтказилган.\n— Гарчи аҳолини ялпи рўйхатга олиш ўтказилмаган бўлса-да, ички ишлар органлари, ФҲДЁ бўлимлари каби давлат идоралари билан ҳамкорликда аҳоли сони мунтазам равишда, аниқроғи, ҳар ойда шакллантирилади, — дейди қўмита раиси ўринбосари Маҳмуджон Зиёдуллаев. — Унга кўра, ҳозирги кунда мамлакатимиз аҳолиси 32 миллион 500 минг нафардан ошди. Қабул қилинган ҳужжатларга биноан, эндиликда бундай тадбирлар ҳар 10 йилда ўтказилиши кўзда тутилганки, бу халқаро тажрибага ҳам тўла мос келади.\nРўйхатга олиш ҳақида гап кетганда, ушбу жараён қишлоқ хўжалиги соҳасида ҳам амалга оширилиши белгиланганини алоҳида таъкидлаш жоиз. Унга мувофиқ, 2020 йилда деҳқон хўжаликлари рўйхатини тўлиқ шакллантириш кўзда тутилган. Қўмита томонидан 2018 йилда Қибрай туманида деҳқон хўжаликларини рўйхатга олишга киришилади. Бу келгуси ишларда тажриба вазифасини ўтайди.\nАнжуманда иштирокчиларни қизиқтирган нарх индекслари таҳлили, макроиқтисодий кўрсаткичлар, ташқи савдо, саноат, қишлоқ хўжалиги бўйича ҳам атрофлича маълумотлар берилди.\nЯкунда таъкидланганидек, бугунги шиддатли ислоҳотларга ҳамоҳанг статистика соҳасида рўй бераётган янгиланишлар замирида уни нафақат иқтисодиёт, балки аҳоли турмуш даражасидаги сифат ўзгаришларни акс эттирадиган чинакам кўзгуга айлантиришдек эзгу мақсад мужассамдир.\nМазкур рукндаги бошқа мақолалар: « Саёҳат учун мақбул таклиф: Осмонўпар тоғлар, маржон булоқлар ва яна...\tХизматлар соҳасига — замонавий ечимлар »


Сайробнинг азим чинорлари | QISHLOQ HAYOTI\nҲар гал Бойсунга борганимда ёхуд Термиз – Тошкент катта ўзбек трактидан ўтганимда, албатта, Сайроб қишлоғига тўхтаб ўтаман. Негаки, бу гўша гўзал табиати, хушманзара боғлари, пурвиқор тоғларию серсув булоқлари ва унда сузиб юрган балиқлари билан одамни ўзига ром этади. Айниқса, йўл ёқасидаги азим чинорларни томоша қилмасдан, кун иссиғида соясида дам олиб, зилол булоқ сувидан симирмасдан кетолмайман.\n– Бу кўҳна чинорлар минг йил бўляптики, ҳамон яшнаб турибди, – дея ҳикоя қилади 106 ёшни қаршилаган бўлса-да, ҳали анча бақувват сайроблик Муродқул бобо. – Ушбу дарахтлар табиатнинг мўъжизаси, болам. Мен бу чинорлар билан қарийб юз йилдан буён сирлашаман, уни тирик одамдай, садоқатли дўстдай ҳис қиламан. Яна кўп ўйлайман: ўн асрга гувоҳ чинорлар қанча-қанча воқеаларга, тарих тилсимларига гувоҳ бўлмаган, не буюк зотларни кўрмаган? Унинг соясидан қанча-қанча шоҳу гадо баҳраманд бўлмаган, дейсиз, болам?!\nЧинорлар орасида биттаси ўз салобати ва ҳайбати билан яққол ажралиб туради. Бу ноёб дарахт табиат ёдгорлиги сифатида давлат қарамоғига олинган бўлиб, унинг ёши тахминан 950-1000 ёшда. Баландлиги қарийб 30, шох-шаббаларининг диаметри 21 метрли чинорнинг мўъжизали томони танасида улкан коваги бўлганидадир. Ер сатҳидан ўлчами 3,5, баландлиги эса 7 метрдан иборат бўлган ковакнинг оғзи (эшиги) тўғри учбурчак шаклидадир. Унинг ичига 10-15 нафар одам бемалол сиғади.\nОктябрь инқилобигача бу чинор мактаб, 1920 йилдан қишлоқ кенгаши идораси, 1932-1934 йилларда отлиқ қизил аскарлар полкининг лагерь кутубхонаси ва 1936 йилда эса савдо дўкони сифатида фаолият юритган. Ҳозирда икки азим чинорнинг ичи чиройли ўтовдай безатилиб, бирига “Алпомиш”, иккинчисига “Барчиной” деб ном берилган. Уни кўрган ҳар қандай сайёҳ мафтун бўлиб қолиши тайин.\n– Сайроб булоқларининг шифобахшлиги илмий томондан исботланган, – дейди “Сайроб” қишлоқ оилавий поликлиникаси мудираси, олий тоифали врач Барно Воҳидова. – Бизнинг ҳудуддаги аҳоли орасида қандли диабет касаллиги умуман учрамайди. Бунинг боиси қишлоқ одамлари шифобахш булоқ сувларини ичганидадир. Ҳар тонгда ойнадек тоза булоқ сувидан ичган киши ҳеч қачон бу дардга чалинмайди.\nҚишлоқ кўрки бўлиб турган азим чинорлар ўз салобати ва ҳайбати билан ташриф буюрувчиларни ҳайратга солиб турибди. Халқ оғзаки ижодининг гавҳари бўлган “Алпомиш” достони қаҳрамонлари номи билан аталган дарахт коваклари эса сайёҳларга халқимизнинг азалий урф-одатларидан ҳикоя қилади.


Ўзбекча жумбоқ: касалхонада йўқ, масжидда бор, тез ёрдамда йўқ, таксида бор\nТез ёрдамга қўнғироқ ёки 30 йил ортга қайтиш...\nБугун мен бир вақтнинг ўзида икки тарихий даврда яшётганимни хис қилдим. Эрталаб ишга бориш учун таксига интернет орқали буюртма бердим. Такси интернет орқали манзилимни аниқлаб айтилган вақтда эшигим олдида хозир бўлди. Борар манзилимни айтганимдан сўнг таксичи навигацияси орқали манзилни топиб бир зумда элтиб қўйди, телефонимда кўрсатилган нархни унга тўлаб машинадан тушдим. Кечга бориб уйга қайтганимда фарзандимни мазаси қочди. Истмаси баланд бўла бошлади. Дори дармон ва бошқа муолажалар кор қилмагач “Тез ёрдам” чақиришга мажбур бўлдим. 103 рақамини терганимдан сўнг, гўшакнинг нариги тарафидан саволлар кетма-кетлиги ёғилди. “Ким касал?, Беморнинг ёши неччида? Нима бўлди?”, каби саволлардан сўнг, манзилни аниқлаштиришга ўтдик. “Фалон кўча, фалон рангли магазин ёнидан чапга....” Аранг манзилни қайд қилиб олган ходим яна "тез ёрдам" шифокорлари уйимизни топа олмасалар аниқлаштириш учун қўл телефонимизга қўнғироқ қилишлари мумкинлиигини айтди ва хушёр туришимизни сўради. Орадан 20 дақиқа ўтгач "Тез ёрдам" машинаси адашиб ўтиб кетмасин, деб кўчага чиқиб пойлаб туришга қарор қилдик. Ҳаёлимда худди таксидаги инновациялар бошқа даврда юз берган-у, мен энди 30 йил ортга қайтгандек эдим.\nДеярли ҳар ойда юртимизнинг қайсидир бир гўшасида янги масжид таъмирланганини эшитяпмиз. Маҳалламиздаги жомъе масжиди ҳам бадавлат қўшнимизнинг саҳовати билан қайта таъмирланди. Таҳоратхоналари янгиланиб, одамлар учун тоза қулай шароит яратилди. Масжидимизни сайр қилиб тўғриси кўнглим кўтрилди. Масжиддан чиқиб, бетоб ётган қариндошимизни кўргани шаҳар касалхоналаридан бирига бордим. Бетоб танишим аҳволи бироз оғирроқ бўлгани учун унга чой дамлай деб, касалхона ошхонасига кирдим. Ошхонанинг танг аҳволи, санитариянинг нол даражада эканлигини кўриб бу ердаги беморларга ачиниб кетдим. Хожатхонанинг аҳволини эса ёзишнинг ўзи ноқулай. Инсонни касал аҳволда шундай шароитда сақлаш бу уни жазолаш билан тенг бўлса керак. Қайтишда касалхонадаги шароит билан агар уни “шароит” деб бўлса масжидда яратилган қулайликларни солиштириб ўйлаб кетдим. Назаримда шифохонанинг аҳволи кўпроқ масжидга ҳайрия қўлини чўзган саҳийларнинг ёрдамига мухтож эди.


ШАҲРИХОНДАГИ САЙЁР ҚАБУЛДА 60 НАФАР ФУҚАРОНИНГ АРИЗАЛАРИ КЎРИБ ЧИҚИЛДИ - AUZ.UZ\nШАҲРИХОНДАГИ САЙЁР ҚАБУЛДА 60 НАФАР ФУҚАРОНИНГ АРИЗАЛАРИ КЎРИБ ЧИҚИЛДИ\nШаҳрихон туманидаги Қум қайроқ МФЙдавилоят ички ишлар бошқармаси раҳбарлигидаги 3-сектор ишчи гуруҳи томонидан фуқароларнинг мурожаатлари бўйича сайёр қабул ўтказилди. Бу ҳақда вилоят ИИБ матбуот хизмати хабар бермоқда.\nҚабул давомида 14 та маҳалла фуқаролар йиғинидан ташриф буюрган 60 нафар фуқаронинг аризалари кўриб чиқилди. Таҳлиллар шуни кўрсатадики, мурожаатларнинг аксарият қисмини уй-жой масаласи, болаларни нафақа пули билан таъминлаш, ички йўлларни таъмирлаш, коммунал хўжалиги, бандлик, кредит ва паспорт олиш, мактабгача таълим муассасаларини барпо этишдаги муаммолар қамраб олган. Мурожаатлар тегишли мутасадди идоралар раҳбарлари иштирокида ўрганиб чиқилди ва аксарияти ўз ўрнида ечимини топди.\nЖумладан, 11 та эҳтиёжманд оилага газ баллонлари берилди. Иш сўраб келган фуқаронинг бандлиги таъминланди, шунингдек, тадбиркорликни йўлга қўйиш истагидаги 3 нафар фуқарога имтиёзли кредит олишда амалий ёрдамлар ва тушунчалар берилиб ҳужжатлари расмийлаштирилди.\nСайёр қабул давомида имконияти чекланган шаҳсларнинг мурожаати бўйича ногиронлик аравачаси ва эшитиш мосламалари тарқатилди.\nШунингдек, маҳаллаларни асфальтлаш ва шағаллаш, сув ва табиий газ таъминоти масалалари шу ернинг ўзида ижобий ҳал қилинди.\nБундан ташқари туман ҳокимлиги томонидан кам таъминланган оилаларнинг 4 нафарига 700 минг сўм нарҳдаги чорва ҳайвонлари ҳамда2 донатикув машинаситакдим этилди.\nСайёр кабул давомида келиб тушган мурожатлар юзасидан “Йул харитаси” ишлаб чикилиб, ижроси тегишли маъсулларга бириктирилди.


МТС Ўзбекистонга қайтаяпти\n29 октябр 2020, Тошкент вақти: 21:40\nИнтерфакс ахборот агентлигининг Россия ҳукуматидаги ўз манбаларига таяниб хабар қилишича¸ Ўзбекистон ҳукумати МТС ширкатининг мамлакат мобил алоқа бозорига қайтиб¸ ўз фаолиятини тиклашига рухсат берган.\nБу ҳақдаги қарор Ўзбекистон Вазирлар Маҳкамасининг чоршанба кунги мажлисида қабул қилинган.\nҲукумат ичидаги Интерфакс манбасининг билдиришича¸ Вазирлар Маҳкамаси қарорига мувофиқ энди Россия мобил алоқа ширкати Ўзбекистонда МТС бренди остида ўз шўъба корхонасини очади. Ўзбекистон билан шерикликда тузиладиган бу қўшма корхонани таъсис этиш ҳақидаги келишувнинг тез кунларда имзоланиши кутилмоқда.\nРоссия агентлиги ҳозирча Тошкент ва россиялик миллиардер Владимир Евтушенковга қарашли Система холдинги ўртасида тузиладиган бундай қўшма корхона таркибига оид бошқа тафсилотлар йўқлигини маълум қилди.\nОзодлик билан суҳбатда МТСнинг Москвадаги бош идораси расмийлари¸ ҳозирча Ўзбекистон ҳукуматининг бундай қароридан бехабарликлари ва шу боис уни шарҳлай олмасликларини маълум қилдилар.


Бухоро шаҳри Ўрта асрлардаёқ “Ислом оламининг қуввати” деб ном олган. Ўша замоннинг илғор дорилфунунлари саналган мадрасаларда таҳсил кўрган ёшлар кейинчалик улуғ олиму фузалолар бўлиб етишишган. Улар тафсир, фиқҳ ва бошқа диний илмлар қаторида риёзиёт, ҳандаса, жуғрофия, илми нужум сингари дунёвий билимларда ҳам юксак камолот касб этишарди. Мирзо Улуғбек Бухоро ҳамда Самарқандда ўзи бунёд қилган мадрасалар пештоқларига барча замонда ибрат олса арзийдиган оятлар ва ҳадисларни ўз даврининг машҳур хаттотлари томонидан ёздириб қўйгани ҳам бежиз эмас. Бу ёзувлар бугунги Ўзбекистон ёшлари учун ҳам ибратдир. Юксак санъат даражасидаги ушбу ёзувлар мазмун-моҳиятининг ўзи ислом маданиятини дунёга соф ҳамда тиниқ


Қозоғистон бош вазири Карим Масимов мамлакатнинг жанубий чегараларини янада мустаҳкамлаш учун давлат бюджетидан ҳар қанча маблағ аялмаслигини маълум қилди.\nБундан бир ой аввал Қозоғистон ҳукумати ўзбек-қозоқ чегарасидаги “Жибек жоли” ёки халқ орасида “Черняевка” номи билан юритиладиган чегара назорат пунктини қайта таъмирлаш, уни тартибга солиш ишларига 398 млн. танга ёки қарийб 3 млн. АҚШ доллари ажратганди.\nКуни-кеча эса бош вазир Карим Масимов ҳозир мамлакатнинг Ўзбекистон билан давлат чегарасида буткул тартиб ўрнатилганини маълум қилди.\nШунингдек, бош вазир давлат чегараси ноқонуний кесиб ўтилмаслиги учун Қозоғистон ўзининг барча жанубий чегараларни ёпмоғи кераклигини, бу мамлакат миллий хавфсизлиги учун зарур эканини билдирди.\nАйтиш жоизки, Қозоғистон ўзининг жанубий чегараларини мустаҳкамлаш ишларини айнан Ўзбекистон билан чегарадош ҳудуддан бошлади.\nЎзбекистонлик сиёсатшунос Тошпўлат Йўлдошев Қозоғистоннинг бу ҳаракати ортида унинг қўшни Ўзбекистон ҳукумати юритаётган сиёсатга ишончсизлик ва унинг оқибатида келиб чиқиши мумкин бўлган ташқи хавф яширинганини таъкидлади.\n“Ўзбекистон раҳбариятидан ҳар қандай разилликни, ҳар қандай хатти-ҳаракатларни кутиш мумкин. Қозоғистон Ўзбекистон ҳукуматига ишонмайди. Ўйлайманки, бу тадбирлар Ўзбекистон билан Қозоғистон ўртасидаги алоқалар ривожи ва истиқболига қаттиқ салбий таъсир қилади”,-деди Т.Йўлдошев.\nҚозоғистонлик сиёсатшунос Эдуард Полетаев эса Қозоғистоннинг ўзбек-қозоқ чегарасига катта эътибор қаратилишига мамлакатнинг ўз ички муаммолари сабаб эканини маълум қилди.\n“Бу, аввало, мамлакатда юз берган ички иқтисодий инқироз сабаб амалга оширилмоқда. Бу мамлакатдаги банклар хориждан катта маблағни қарзга олиб, ҳозир қайтаришга мажбур бўлаётганидан ҳам келиб чиқмоқда. Ҳозир қурилиш объектлари тўхтаб қолган, мамлакатда ишсизлик кўп. Қозоғистонга Ўзбекистондан келаётган меҳнат мухожирлари оқими эса камаймаяпти. Ҳукумат улар мамлакатга келиб иш топа олмай, сўнг жиноятга қўл уради, деган фикрда. Шу сабабли ҳукумат жанубий чегараларни ёпишга ҳар қанча ҳаракат қилмоқда”,- деди Э.Полетаев.\nБироқ аксар кузатувчилар икки давлат чегараларида авж олган коррупция барҳам топмас экан, мамлакатга жанубий чегаралардан кириб келаётган хавф, яъни ноқонуний мигрантлар, наркотик моддалар ва контрабанда товарлари оқимининг олдини олиш имкони бўлмаслигини таъкидламоқда.


Тўла илмиҳол … – Самарқанд – Ер юзининг сайқалидир…\nBo'lim: Тўла илмиҳол …\nАҳли суннат вал жамоат йўли ҳақида олимлар ва уларнинг исломий назарлари ҳақида тёзилган арихий асарлардан дараклар берилади. Ислом дунёсининг таниқли олими Ҳусайин Ҳилми Ишиқ (раҳматуллоҳи таоло алейҳ) тарафидан туркчада тайёрланган «Тўла илмиҳол. Саодати абадия» китобининг Алибой Йўляхши томонидан ўзбекчалаштирилган кўриниши эълон қилинади.\nИбратли сўзлар ва афоризмлардан 24 – термалар …\n24/05/2014 24/05/2014 admin\nОллоҳу таолонинг ризосини қозонишга уринганларни, Оллоҳ сўзсиз қутилиш йўлларига етиштиради. Қуръони каримдан баъзи ояти карималарнинг мазмунлари: “Ким Аллоҳга рўбарў бўлишидан умидвор бўлса, бас, албатта Аллоҳ (белгилаган мукофот ва жазо) фурсати шак-шубҳасиз келгувчидир. У эшитувчи ва билгувчидир.” “… Яна Биз золим кофир кишилар учун (охиратда ҳам) аламли азоб тайёрлаб қўйгандирмиз” (Фурқон, 37). “Сустланмангиз вағамгин бўлмангиз! Агар иймон эгалари бўлсангизлар, сизлар устун бўлгувчидирсизлар” (Ол-и Имрон, 139). “Аллоҳ иймонларингизни зое кетгизувчи эмас.” (Бақара, 143). “Эй мўминлар, Аллоҳга ва Унинг пайғамбарига ва шу пайғамбарга нозил қилган китобига ҳамда илгари нозил бўлган китобларига иймонингиз комил…\nИбратли сўзлар ..., Тўла илмиҳол ...\nТўла илмиҳол (Саодати абадия).\n14/05/2010 26/04/2011 admin\nСўз боши Мана шудир, мифтоҳи ганжи* қодим, Бисмиллоҳирраҳмонирроҳим. * мифтоҳи ганжи — масалаларнинг ҳал этилиш шаклларини кўрсатган китоб маъносини беради. “Саодати абадийя” китобини ёзишни Аъузу ва басмала ўқиш билан бошламоқдаман. Аъузу ўқиш, “Аъузу биллоҳиминашшайтонирражим” жумласини такрорлашдир. Басмала ўқиш эса, “Бисмиллоҳиррамонирроҳим” сўзини айтишдир. Абдуллоҳ ибни Аббос дейдики, “Расулуллоҳ(соллаллоҳу алейҳи ва саллам), “Қуръони каримга ҳурмат кўрсатиш, уни Аъузу ўқишдан бошлаш билан бажарилади. Қуръони каримнинг калити эса, Басмаладир” дея марҳамат қилдилар”. Шунинг учун бу китобни ўқишни бошлайдиганларга шу икки жумлани ўқиш билан бошлашларини таклиф қиламан. Шундай қилинганда, бу китобни шу икки зийнат ила…\nБиринчи қисм (Матннинг 2-дан 20-гача бўлаги)\n14/05/2010 25/05/2010 admin\n2 – Жаноби Ҳақ Қуръони каримда, Нисо сурасининг, саккизинчи оятида Муҳаммад алейҳиссаломга итоат этиш, Унинг Ўзига итоат этиш эканлиги ҳақида билдиргандир. Шундай экан, Оллоҳу таолонинг Расулига (соллаллоҳу алейҳи ва саллам) итоат этилмагунича Унга итоат этган бўлмайди. Бу ҳолнинг жуда қатъи қувватли бўлишини кўрсатиш учун оят-и кариймада “Албатта шундайдир” буюрилди ва бу билан баъзи тўғри тушунмаганларнинг бу икки итоатни бир-биридан ажратиб қарашларига ўрин қолдирилмади. Оллоҳу таоло яна Нисо сурасининг бир юз эллигинчи ва бир юз эллик биринчи оят-и кариймалари мазмунида, “Кофирлар, Оллоҳу таолонинг ва Унинг Пайғамбарларининг амрларини бир-биридан ажратишни истайдилар. Уларнинг…\nБиринчи қисм (20 – дан охиригача)\n20 – Кофирлар, Исломийятга қарши турли хил йўлларда бўлиб, бир қанча бўлакларга ажралсалар-да, улар асосан икки қисмдан иборатдир. Уларнинг биринчилари, дунё ишларини ва ибодатларини қиладилар-да, бироқ мусулмонларга ҳужум қилмайдилар. Улар исломнинг буюклиги қаршисида ўзларининг кичикликларини тушуниб, жизя беришни қабул қилиб, исломнинг ҳокимияти ва адолатига сиғингандирлар. Бундай кофирларга (Аҳл-и зиммат) ёки (Зиммий), дейдилар. Буларни ҳам севмаслик ва душман билиш керак бўлса-да, уларга аззият бериш, уларни ранжитиш ҳаромдир. “Фатово-и Хайрийя”нинг (Сияр) қисмида айтиладики, “Мусулмоннинг қилиши тақиқланган нарса, зиммийга ҳам қилиши тақиқлангандир. Фақат уларга ички ичиш ва тўнғиз гўшти ейиш тақиқланган эмас. Уларнинг…\nБиринчи қисм (31 – параграф)\nБиринчи қисм (32 – 35 параграфлар)\n32 – УЧИНЧИ ЖИЛД, 38-чи МАКТУБ Бу мактуб, Мулла Иброҳим учун ёзилгандир. Бу ерда умматнинг етмиш уч фирқага ажралиши билдирилган ҳадис-и шариф тушунтирилади. Ҳадис-и шарифда бу умматнинг етмиш уч фирқага бўлиниши, улардан етмиш иккиси Жаҳаннамга киришлари билдирилди. Ҳадис-и шариф етмиш икки фирқанинг Жаҳаннам оташида азоб кўришларини билдирмоқда. Аммо уларнинг Жаҳаннамда сўнгсиз қолишларини билдирмайди. Фақат иймонсизларгина Жаҳаннамда сўнгсиз қоладилар. Яъни кофирларгина Жаҳаннамда сўнгсиз қоладилар. Етмиш икки фирқа, эътиқодлари бузуқлигидан Жаҳаннамга юбориладилар ва ўша бузуқликлар миқдори қадар Жаҳаннамда қоладилар, яъни у ерда ёнадилар. Етмиш учинчи фирқанинг эътиқоди бузуқ бўлмагани учун улар Жаҳаннам…\nБиринчи қисм (36 – 40 параграфлар)\n14/05/2010 27/05/2010 admin\n36 – БИР УНИВЕРСИТЕТ ТАЛАБАСИГА ЖАВОБ Абдулҳаким афандининг, Истанбулдаги Султон Салим Жоме-и шарифи боғчасидаги (Мадраса-тул-мутахассисийн)да тасаввуф мударриси [Яъни илоҳиёт факултетида, тасаввуф курси ординатор профессори] эканлиги вақтида бир университет талабасининг саволига жавоб шаклида ёзган мактубининг сўзларини бироз соддалаштириб қуйида ёзмоқдамиз: Бор қувватингиз билан Оллоҳу таолонинг қудрати соҳасидан чиқа олиш ихтиёрига эгасиз, чиқиб кўринг! Фақат чиқа олмайсиз. У соҳанинг ташқариси одам диёридир. У одам [яъни йўқлик] диёрида, Унинг қудрати ичидадир. Иброҳим-и Адҳамдан (қуддиса сирруҳ), бириси насиҳат истади. У марҳамат қилиб, олти нарсани қабул қилсанг, ҳеч бир ишинг сенга зарар келтирмайди, деди. У…\nБиринчи қисм (41 – 45 параграфлар)\n14/05/2010 29/05/2010 admin\n41 – ТЎРТИНЧИ ЖИЛД, 29-чи МАКТУБ Бу мактуб Муҳаммад Маъсум (қуддиса сирруҳ) тарафидан мирзо Убайдуллоҳ- бекка ёзилгандир. Унда насиҳатнинг кераклиги, жиҳоднинг қийммати билдирилмоқдадир. Баъзилар, тасаввуф, ўз ҳолига қараб, бошқасига аралашмаслик, ҳеч кимга боғланмасликдан иборатдир, деб ўйлайдилар. Бу тўғри бўлмай, у динда яра чиқаришга сабаб бўлади. Ундай сўзлаганлар, билмадим, тасаввуф одами ва тасаввуфчи сўзи, деганда кимларни хотирлайди? Агар Абу Бакр-и Сиддиққа (радиёллоҳу анҳ) боғланган буюкларни демак истаётган бўлсалар, у буюкларнинг йўли, суннат-и санияга ёпишиш ва бидъатлардан қочиш бўлганлиги уларнинг китобларида ёзиб қўйилгандир. Ҳолбуки, (Амр-и маъруф), (Наҳй-и мункар), (Буғд-и филлоҳ) ва (Жиҳод-и…\nБиринчи қисм (46 – 49 параграфлар)\n46 – УЧИНЧИ ЖИЛД, 17-чи МАКТУБ Бу мактуб, динига маҳкам боғли бўлган бир хонимга ёзилган бўлиб, унда эътиқодлар билдирилиб, ибодатларга ташвиқот қилингандир. Кўринган, кўринмаган, билинган, билинмаган бутун неъматларни юборган, бизни қутилиш йўлига бошқарган ва Ўзи жуда кўп севгани Муҳаммад алейҳиссаломнинг уммати этиш билан шарафлантирган Оллоҳу таолога ҳамд-у санолар бўлсин! Бутун махлуқларга ҳар турли неъматларни, яхшиликларни берган фақат Оллоҳу таолодир. Ҳар бир нарсани бор қилган, бор бўлиш неъматини берган Удир. Уларни ҳар он борлиқда турдирган Удир. Инсонларга, комил, яхши сифатлар Унинг раҳмати, Унинг ачиниши ила берилди. Ҳаёт, илм, самъ160 (эшитиш, шу…


Тошкент вилоятидаги МИБ биносида аёл пичоқланди\n11-09-2021, 18:26 1 438\nТошкент вилояти Янгийўл шаҳрида жойлашган МИБ биносида аёл пичоқланди. Бу ҳақда EVERYDAY.UZ мухбири хабар қилди.\nМаълум бўлишича, шаҳарда яшовчи эркакка шу йил бошида уч нафар фарзанди учун алимент тўлаши кераклиги тушинтирилган ва бу бўйича суд қарори ҳам эълон қилинган. Ушбу ишнинг ижроси МИБ зиммасига юклатилган. Маълум қилинишича, шундай бўлишига қарамай эркак алиментни тўлашдан бош тортган ва шу йил сентябрь ҳолатига эркакнинг алиментдан қарзи 1 миллион 864 минг сўмни ташкил этган.\nШу сабабга кўра МИБ вакили эркакка қарз тўламагани учун иш юзасидан МЖтКнинг 47-4-моддасига (вояга етмаган ёки меҳнатга лаёқатсиз шахсларни моддий таъминлашдан бўйин товлаш) асосан маъмурий жавобгарлик масаласини кўриб чиқиш учун судга тақдим этиши ҳақида маълум қилган.\nУшбу ҳолатдан кейин эркак ва унинг собиқ хотини 10 сентябрда МИБ биносига келган. Шу вазиятда эркак кутилмаганда ўзи билан олиб келган пичоқ билан собиқ хотинининг қўл ва елка қисмларига бир неча тан жароҳати етказган. Эркак ички ишлар ходимлари томонидан олиб кетилган. Аёл эса шифхонага оли борилган.\nҲолат юзасидан ЖКнинг 25-97-моддаси 1-қисми (қасддан одам ўлдиришга суиқасд қилиш) билан жиноят иши қўзғатилган ва тергов олди текширув ҳаракатлари олиб борилмоқда.\nЎзбекистон янгиликлари » Ҳодиса » Тошкент вилоятидаги МИБ биносида аёл пичоқланди


Яқинингни ўзингни севгандай сев\n«Қўриқчи минораси» (тадқиқ сони) | Июнь 2014\nИккинчи [амр]: «Яқинингни ўзингни севгандай сев». МАТ. 22:39\nИЛТИМОС, ЖАВОБ БЕРИНГ\nНега яқинимизга севги намоён этишимиз лозим ва буни қандай қилсак бўлади?\nПавлус таърифлаган севгининг айрим қирралари қандай?\n1, 2. а) Исо қайси иккинчи амирни энг муҳим деб айтган? б) Қайси саволларни кўриб чиқамиз?\nИСОНИ синаш мақсадида бир фарзий шундай деб сўраган: «Устоз, Тавротнинг қайси амри энг муҳим?» Ўтган мақолада ёзилганидек, Исо «биринчи ва энг муҳим амр» нимадан иборатлигини, яъни: «Тангринг Яҳовани бутун қалбинг, бутун жонинг ва бутун онгинг билан сев»,— деб айтган. У яна шуни ҳам қўшиб қўйган: «Иккинчиси эса унга ўхшаш: “Яқинингни ўзингни севгандай сев”» (Мат. 22:34–39).\n2 Исо, яқинимизни ўзимизни севгандек севишимиз кераклигини айтган. Демак, ўзимизга шундай саволлар берсак яхши бўларди: «Яқинимиз ким? Уларга севгимизни қандай кўрсата оламиз?»\n3, 4. а) «Яқиним ким?» — деган саволга Исо қайси масал орқали жавоб берди? б) Чалажон бўлиб ётган кишига раҳмдил самариялик қандай ёрдам кўрсатди? (Очқич оятнинг юқорисидаги расмга қ.)\n3 Яқинимиз, биздан узоқда бўлмаган жойда яшайдиган қадрдон ва ёрдамга тайёр дўстларимиз деб ўйлашимиз мумкин (Ҳик. 27:10). Лекин Исо, ўзини одил деб ҳисоблаган киши: «Менинг яқиним ким?» — деганида, нима деб жавоб берганини кўриб чиқайлик. У раҳмдил самариялик ҳақида масал айтиб берган (Луқо 10:29–37 ни ўқинг). Таланган, калтакланган ва чалажон бўлиб ётган кишини кўришганида, исроиллик руҳоний ва леви унга яқин киши сифатида ёрдам беришади деган фикрга келишимиз мумкин. Аммо улар бу кишига парво қилмай, ёнидан ўтиб кетишади. Ярадор кишига самариялик одам ёрдам беради. Ўша пайтда аксарият яҳудий ва самарияликлар бир-биридан нафратланишарди (Юҳан. 4:9).\n4 Раҳмдил самариялик жабрланган кишини даволаш учун унинг яраларига мой ва шароб қуяди. Унга ғамхўрлик қилсин деб, меҳмонхона эгасига икки кунлик иш ҳақига тенг бўлган икки динор беради (Мат. 20:2). Яраланган кишига аслида ким яқин эканини кўриш қийин эмас. Исонинг масали, яқинларимизга ҳамдардлик ва севгини намоён этишга ўргатмоқда.\nЯҳованинг хизматчилари яқинларига дарров севги кўрсатишади (5- хатбошига қ.)\n5. Яҳованинг хизматчилари яқинларига табиий офат пайтида қай йўсин севги намоён этишади?\n5 Кўпинча, раҳмдил самариялик каби ҳамдард кишиларни топиш қийин. Айниқса ҳозир «ниҳоятда оғир вақтларда» одамлар меҳрсиз, шафқатсиз ва ҳимматни яхши кўрмайдиган бўлиб кетяпти (2 Тим. 3:1–3). Масалан, табиий офатлар қийин шароитларга сабаб бўлиши мумкин. 2012 йили октябрь ойида Нью-Йорк шаҳрига «Сэнди» бўрони зарар келтирганда, нима юз берганини кўриб чиқайлик. Шаҳарнинг катта қисми лат еб, одамлар электр қуввати, иссиқлик ва бошқа зарурий нарсаларсиз қолишгани етмагандек, уларнинг уйларига ўғрилар ҳам тушган. Ўша жойларда, Яҳованинг Шоҳидлари биродару опа-сингиллари ва бошқа одамларга ёрдамлашиш учун муайян чоралар кўришган. Масиҳийлар яқинларини яхши кўргани учун бундай йўл тутишади. Яқинларимизга севги намоён этишнинг яна қандай усуллари бор?\nЯҚИНИМИЗГА СЕВГИНИ ҚАНДАЙ КЎРСАТА ОЛАМИЗ?\n6. Раҳмдил бўлишнинг ваъзгўйлик иши билан қандай боғлиқлиги бор?\n6 Одамларга маънавий ёрдам таклиф қилинг. Буни, Муқаддас Ёзувлардан тасалли топишларига ундаш орқали қилишимиз мумкин (Рим. 15:4). Шубҳасиз, ваъзгўйлик фаолиятида бошқалар билан Муқаддас Китоб ҳақиқатини бўлишиб, раҳмдиллик намоён эта оламиз (Мат. 24:14). «Умид манбаи бўлмиш Тангрининг» Шоҳлик хабарини эълон қилиш, биз учун нақадар шараф! (Рим. 15:13).\n7. Олтин қоида нима ва унга риоя қилсак қандай барака оламиз?\n7 Олтин қоидага амал қилинг. Бу қоида, Исо Тоғдаги ваъзида айтган мана бу сўзларида акс этган: «Одамлар сизларга қандай муносабатда бўлишини хоҳласангиз, сизлар ҳам уларга шундай муносабатда бўлинг. Зеро Таврот қонуни ва пайғамбарлар китобларининг моҳияти шундадир» (Мат. 7:12). Бошқаларга нисбатан Исонинг маслаҳатига яраша йўл тутсак, Таврот қонунига (Ибтидодан Қонунларгача) ва «пайғамбарлар китобларига» (Иброний Ёзувларидаги башоратли китобларга) амал қилган бўламиз. Бу сўзлар, Худо бошқаларга севги намоён этганларга барака ато этишини кўрсатяпти. Масалан, Ишаё пайғамбар орқали Яҳова шундай деган: «Адолатни ҳимоя қилинг, тўғри ишларни қилинг... Унга риоя қиладиган инсон бахтлидир!» (Ишаё 56:1, 2). Яқинларимизга севги ила муносабатда бўлиб, олтин қоидага амал қилсак, барака топамиз.\n8. Нима учун душманларимизни яхши кўрамиз ва агар бундай қилсак нима юз бериши мумкин?\n8 Душманларингизни севинг. Исо қуйидагича деган: «Сизлар: “Яқинингни сев, душманингдан нафратлан”,— деб айтилганини эшитгансизлар. Бироқ мен сизларга шундай дейман: душманларингизни севинглар ҳамда сизларни таъқиб қилаётганлар учун ибодат қилинглар. Шунда осмондаги Отангизнинг ўғиллари бўласизлар» (Мат. 5:43–45). Ҳаворий Павлус ҳам шунга ўхшаш сўзларни айтган: «Душманингиз оч бўлса, унга овқат беринг, чанқаган бўлса, ичгани бирон нарса беринг» (Рим. 12:20; Ҳик. 25:21). Таврот қонунига мувофиқ, агар инсон душманининг ҳайвони оғир юк остида қолганини кўрса, унга ёрдам бериши керак эди (Чиқ. 23:5). Ушбу маслаҳатга амал қилиб, душманлар яхши дўст бўлиб қолишларди. Масиҳийлар сифатида биз ҳам севги намоён этганимиз боис, кўпчилик душманларимизнинг юраги юмшаган. Агар душманларимизни ва ҳатто дарғазаб таъқибчиларни ҳам яхши кўрсак, улардан баъзилари ҳақиқатни қабул қилишса, нақадар бахтиёр бўламиз!\n9. Имондошларимиз билан тинчликни сақлаш борасида Исо нима деган?\n9 «Ҳамма одамлар билан тинчлик сақланг» (Иброн. 12:14). Албатта, бу маслаҳатни биродару опа-сингилларимизга нисбатан ҳам қўллашимиз муҳим. Бу борада Исо шундай деган: «Агар ҳадянгизни қурбонгоҳга олиб келганингизда, биродарингиз сиздан хафа экани ёдингизга тушиб қолса, ҳадянгизни қурбонгоҳ олдида қолдиринг-да, аввалига бориб биродарингиз билан ярашинг. Шундан сўнг келиб, ҳадянгизни бахшида этинг» (Мат. 5:23, 24). Имондошларимизга севгини намоён этсак ва улар билан тинчликни сақлашга интилсак, Худо Ўз баракаларини ёғдиради.\n10. Нима сабабдан ўзгаларни ҳукм қилмаслигимиз керак?\n10 Ўзгаларни ҳукм қилманг. Исо шундай деган: «Ҳукмга дучор бўлмаслик учун, бундан буён ҳеч кимни ҳукм қилманглар. Чунки сизлар қай тарзда ҳукм қилсангиз, Худо ҳам сизларни шу тарзда ҳукм қилади. Сизлар бошқаларга қандай муомала қилсангиз, улар ҳам сизларга шундай муомала қилишади. Сен нега биродарингнинг кўзидаги чўпга қарайсан-у, ўз кўзингдаги ходани кўрмайсан? Ўз кўзингда хода бўлатуриб, қандай қилиб биродарингга: “Кел, кўзингдаги чўпни чиқариб олай”,— дейсан? Эй иккиюзламачи! Аввал ўз кўзингдаги ходани чиқариб ташла, ўшандагина биродарингнинг кўзидаги чўпни қандай чиқариш кераклигини кўра оласан» (Мат. 7:1–5). Ўзимиз қаттиқ адашишимиз мумкин бўлган бир пайтда, бошқаларни арзимас хатолари учун ҳукм қилмаслигимиз кераклиги борасида бу жуда яхши маслаҳат!\nСЕВГИ НАМОЁН ЭТИШНИНГ ЭНГ МУҲИМ ЙЎЛИ\n11, 12. Яқинларимизга севги намоён этишнинг энг муҳим йўли қандай?\n11 Яқинларимизга севгини энг яхши йўл билан намоён этишни истаймиз. Исо сингари биз ҳам Шоҳлик ҳақидаги хушхабарни ваъз қиламиз (Луқо 8:1). У издошларига барча халқлардан шогирд тайёрлаш топшириғини берган (Мат. 28:19, 20). Бу топшириқни тўла равишда бажарсак, яқинларимиз ҳалокатга олиб борадиган кенг ва энли йўлни қолдириб, ҳаётга олиб борадиган йўлга ўтишларига кўмаклашамиз (Мат. 7:13, 14). Шубҳасизки, Яҳова барча ҳаракатларимизнинг баракасини беради.\n12 Исо каби биз ҳам, одамлар ўз маънавий эҳтиёжларини ҳис қилишларига ёрдам берамиз (Мат. 5:3). Агар кимдир қизиқиш кўрсатса, «Худонинг хушхабарини» бўлишиш орқали унга эҳтиёжларини қондиришига кўмаклашамиз (Рим. 1:1). Шоҳлик хабарини қабул қилганлар Исо Масиҳ орқали Аллоҳ билан ярашадилар (2 Кор. 5:18, 19). Хушхабарни ваъз қилиш, яқинларимизни чиндан ҳам севишимизни намоён этишнинг энг муҳим йўлидир.\n13. Ваъзгўйлик фаолиятида иштирок этиб, нимани ҳис қиляпсиз?\n13 Самарали такрорий ташрифлар ва Муқаддас Китоб тадқиқлари орқали, инсонларга Худонинг одил меъёрларига мос келишларига ёрдам бериб, мамнуният ҳис қиламиз. Оқибатда Муқаддас Китобни тадқиқ қилаётганларнинг ҳаёт тарзи бутунлай ўзгаради (1 Кор. 6:9–11). Аллоҳ, камтарин инсонларга маънан улғайишга ва У билан дўстлашишга қандай қилиб ёрдам бераётганини кўриш жуда ҳаяжонли (Ҳавор. 13:48). Кўп ҳолларда уларнинг умидсизлиги қувончга айланади ва ташвишларининг ўрнини самовий Отамизга бўлган ишонч эгаллайди. Янги одам маънан ўсаётганини кузатиш қанчалар мароқли-а! Ушбу ўзгача иш орқали яқинларимизга севгини намоён этиш шарафдир.\n14. Павлус 1 Коринфликларга 13:4–8 да севгини қандай таърифлаган?\n14 Яқинларимиз билан муносабат қилаётиб, Павлуснинг севги ҳақида ёзганларига риоя қилсак, кўп муаммоларнинг олдини оламиз. Натижада бахтли бўлиб, Худонинг қут-баракаларига эришамиз (1 Коринфликларга 13:4–8 ни ўқинг). Келинг, Павлус севги борасида нима деганини ва яқинларимиз билан муносабатларимизда буни қандай қўллашимиз мумкинлигини қисқача кўриб чиқайлик.\n15. а) Нима учун сабрли ва меҳрибон бўлишимиз лозим? б) Қайси сабабга кўра рашк қилиш ва мақтанчоқликдан қочамиз?\n15 «Севги узоқ сабрли ва меҳрибондир». Худо номукаммал одамларга нисбатан сабрли ва меҳрибон экан, биз инсонлар кимдир хато қилса ва ўйламасдан иш тутса ёки ҳатто қўполлик қилса, сабрли ҳамда меҳрибон бўлишимиз муҳимроқ. «Севги рашк қилмайди». Шундай экан, чин севги бошқаларнинг нарсасига кўз олайтиришимизга ёки жамоатда эга бўлган масъулиятига ҳасад қилишимизга йўл қўймайди. Бундан ташқари, севги мақтанчоқлик ва мағрурликдан қочишга ундайди. Дарҳақиқат, «такаббур кўзлар ва мағрур юрак — чироқ каби фосиқнинг гуноҳини кўрсатади» (Ҳик. 21:4).\n16, 17. Қай йўсин 1 Коринфликларга 13:5, 6 га мувофиқ йўл тута оламиз?\n16 Севги «одобсизлик қилмайди». Яқинимизни севсак, уни алдамаймиз, нарсасини ўғирламаймиз ёки Яҳованинг қонун ва принципларига зид бошқа бирон иш қилмаймиз. Севги шунингдек, фақат ўз фойдамизни ўйлашдан асраб, бошқаларнинг манфаатини кўзлашга ундайди (Филип. 2:4).\n17 Чин севги осонликча «аччиқланмайди» ва «хафагарчиликларни ҳисоблаб юрмайди». Агар ўзгалар бизга нисбатан бирон ёмон иш қилса, буни худди ҳисоб-китоб дафтарига киритгандай, эслаб қолмаймиз (1 Салон. 5:15). Мабодо кек сақласак, ғазабимиз олов каби ёниб, ўзимизга ва бошқаларга зарар келтиради (Лев. 19:18). Севги «ҳақиқат ила қувонади» ва ҳатто бизни хафа қилган одам қўпол муомалага дуч келса ё ноҳақлик дастидан азият чекса, бундай севги «адолатсизликка севинмайди» (Ҳикматлар 24:17, 18 ни ўқинг).\n18. Севги ҳақида 1 Коринфликларга 13:7, 8 дан нимани билиб оляпмиз?\n18 Павлус севгини таърифлашда давом этиб, нималар деганига эътибор қаратайлик. У шундай деган: «Севги ҳар нарсани кўтаради». Кимдир бизни хафа қилса-ю, лекин кечирим сўраса, севги уни кечиришимизга ундайди. Севги Аллоҳнинг Каломидаги «ҳамма нарсага ишонади» ва олаётган маънавий озуқа учун миннатдор бўлишимизга рағбатлантиради. Севги, Муқаддас Китобда ёзилган «ҳар нарсага умид қилади» ва бошқаларга умидимиз ҳақида айтишга чорлайди (1 Бутр. 3:15). Шунингдек, қийин вазиятларда ибодат қилиб, ҳаммаси яхшилик билан тугашига умид қиламиз. Бирон киши бизга қарши гуноҳ қилса, жабр-зулм ўтказса ёки бошқа қийинчиликка дуч келсак ҳам севги «ҳамма нарсага чидайди». Устига-устак «севги ҳеч қачон тугамайди». Яҳовага итоаткор инсонлар яқинларига севгини абадий намоён этадилар.\nЯҚИНИНГИЗНИ ЎЗИНГИЗНИ СЕВГАНДАЙ СЕВИНГ\n19, 20. Муқаддас Китобдаги қайси маслаҳат яқинимизни севишга ундайди?\n19 Муқаддас Китоб маслаҳатларига амал қилиб, яқинимизга севгини намоён этишда давом эта оламиз. Бундай севги нафақат ўз ирқимизга мансуб бўлганларни, балки ҳаммани яхши кўришни англатади. Биз доим Исонинг қуйидаги сўзларини ёдда тутишимиз лозим: «Яқинингни ўзингни севгандай сев» (Мат. 22:39). Тангри Яҳова ва Исо шундай йўл тутишимизни кутади. Агар яқинимиз билан боғлиқ бўлган муайян вазиятда нима қилишни билмасак, ибодатда Аллоҳдан муқаддас руҳи орқали раҳбарлик кўрсатишини сўрайлик. Шундай қилсак, Яҳова бизни баракалайди ва севги ила йўл тутишимизга ёрдам беради (Рим. 8:26, 27).\n20 Яқинимизни ўзимизни севгандай севиш ҳақидаги амр: «Шоҳнинг қонуни»,— деб аталган (Ёқб. 2:8). Таврот қонунидан айрим амрларни келтиргач, Павлус шундай деб қўшиб қўйган: «Таврот қонуни... ушбу амрда мужассамдир: “Яқинингни ўзинг каби сев”. Севги, ўз яқинига зиён етказмайди; демак, севги қонуннинг бажарилишидир» (Рим. 13:8–10). Демак, яқинимизни севишда давом этишимиз лозим.\n21, 22. Нима учун Аллоҳни ва яқинларимизни севишимиз лозим?\n21 Яқинимизни нима учун севишимиз кераклиги борасида ўйлаётиб, Исонинг Отаси ҳақида айтган қуйидаги сўзлари устидан мулоҳаза юритайлик: «У Ўз қуёшини ёвузлар устидан ҳам, яхшилар устидан ҳам балқитади, ёмғирини одиллар устига ҳам, адолатсизлар устига ҳам ёғдиради» (Мат. 5:43–45). Одил ёки адолатсиз бўлишидан қатъи назар, яқинимизга севги кўрсатишимиз лозим. Аввалроқ айтилгандай, севги намоён этишнинг энг муҳим йўли, у билан Шоҳлик хабарини бўлишишдир. Агар бу киши Муқаддас Китобдан билиб олганларига риоя қилса, Худонинг дўсти бўлиб, улкан қувонч ҳис қилади.\n22 Яҳовани чин қалбдан севиш учун кўп сабабларимиз бор. Шунингдек, яқинларимизга севги намоён этишнинг турли усуллари мавжуд. Аллоҳни ва яқинларимизни яхши кўрсак, ушбу муҳим масалада Исо айтган сўзларга ҳурмат кўрсатган бўламиз. Бундай йўл тутиб, севимли самовий Отамиз Яҳованинг қалбини қувонтирамиз.\n«ҚЎРИҚЧИ МИНОРАСИ» (ТАДҚИҚ СОНИ) Июнь 2014


Xiaomi Mi 8 савдода рекорд ўрнатди - Terabayt.Uz\nXiaomi Mi 8 моделининг илк партияси Хитойда 37 секунд ичида сотиб юборилди. Бу Хитойнинг My Drivers ресурси хабар тарқатган. Флагман Хитойда 5 июнь куниёқ сотувга чиққан. Девайснинг кейинги партияси 12 июнда, Хитой вақти билан соат 10:00 да сотувга чиқарилади.\nЭслатиб ўтамиз, Xiaomi Mi 8 модели 31 майда тақдим этилган эди. Mi 8 флагмани AMOLED-панели ҳамда айни пайтда жаҳоннинг энг кучли чипларидан бўлган Snapdragon 845 билан таъминланган.\nXiaomi Mi 8 бош камерасининг асосий сенсори 20 мегапикселли ва ёруғлик тақсимловчи диафрагма f / 1.7 стандартли; бош камеранинг қўшимча сенсори ҳам 12 мегапикселли, бироқ f / 2.4 диафрагмали. Олд камерадаги сенсор 16 мегапикселли, унинг ёруғлик тақсимловчи диафрагмаси f / 2.0. Барча камералар "ақлли", яъни сунъий технология ёрдамида ёрқин суратлар олиш учун мустақил ишлай олади.\nXiaomi Mi 8 флагманининг 6 ГБ + 64 ГБ хотирали талқини учун Хитойда 424 АҚШ доллари, 6 ГБ + 256 ГБ хотирага эга талқини 515 АҚШ долларидан нарх белгиланган. Унинг халқаро миқёсда биринчилардан бўлиб Миср, Испания, Ҳиндистон, Италия, Франция, Вьетнам ҳамда Россияда сотувга чиқарилиши айтилмоқда.\nЎқинг: Xiaomi Redmi 6 – ҳайратомуз ҳамёнбоп


Тег: фойдали маълумотлар\nwww.migrant.mobi > фойдали маълумотлар\n17/10/2016 Админ Россия хабарлари.\nИНН (солиқ тўловчининг идентификация рақами) – ҳар бир кишининг РФ солиқ идораларидаги шахсий рақамидир. ИНН жисмоний шахснинг даромади ва тўланган солиқлар ҳисобини юргизиш учун керак бўлади. Мазкур код ҳар бир солиқ тўловчига, жумладан РФ га ишлаш учун келган чет эл фуқароларига ҳам бир марта ва бир умрга берилади.\n12/10/2016 Админ Маслаҳатлар, Ҳужжатлар, Ҳуқуқ.\nРоссия ҳудудига киришга тақиқ («запрет» ёки «депорт») борлигини қандай текшириш мумкин?\nРоссия ҳудудига киришга тақиқ («запрет» ёки «депорт») борлиги текширишнинг бир неча йўллари бор. Улар билан қуйидаги инфографикамизда танишишингиз мумкин.\n07/10/2016 Админ Ҳуқуқ.\nПатент тўловини қаерда амалга ошириш мумкин?\nФойдали маълумот: Патент учун тўловни қаерда амалга ошириш мумкин ? 1. Миграция марказларида. 2. Барча банк бўлимларида. 3. “Юнистрим” пул ўтказиш тизими орқали. 4. “Сбербанк.Онлайн” мобил дастури орқали банк картаси ёрдамида. 5. “Евросеть” салонларида\n05/10/2016 Админ Ҳуқуқ.


Senat.gov.uz / Сенат қўмитаси / Парламент ҳаёти\nҚонунлар ижросини таъминлаш фаолиятимизнинг асосий йўналишларидан бўлмоғи лозим\nЎзбекистон Миллий матбуот марказида Олий Мажлис Сенатининг Қонунчилик ва суд-ҳуқуқ масалалари қўмитаси томонидан матбуот анжумани ўтказилиб, қўмита фаолияти юзасидан оммавий ахборот воситалари ходимларига маълумот берилди. Мулоқотда иштирок этган мухбиримиз мазкур қўмита раиси Светлана Ортиқовага бир қанча саволлар билан мурожаат қилди.\n— Юртбошимиз Олий Мажлис палаталарининг ўтган йил 27 январда бўлиб ўтган қўшма мажлисидаги маърузасида парламент назорат ваколатларидан кенг фойдаланиши кераклигига алоҳида урғу берганди. Бу борада қўмита томонидан қандай ишлар амалга оширилаётир?\n— Ҳақиқатан ҳам, Президентимизнинг ушбу маърузасида Олий Мажлис палаталари фаолияти самарадорлигини янада ошириш мақсадида бир қатор масъулиятли вазифалар белгилаб берилди. Парламент назорати институтининг турли шаклларидан кенг фойдаланиш ана шулардан биридир. Биз ҳам якунланган йил давомида давлат тузилмалари раҳбарларининг қонун ҳужжатларини ижро этишга оид ҳисоботларини эшитиб бориш бўйича қатор тадбирларни амалга оширдик. Хусусан, 2010 йилда бўлиб ўтган иккинчи ялпи мажлисимизда Ўзбекистон Республикаси Адлия вазирлигининг ахборотини эшитиб, муҳокама қилдик. Унда мамлакатимизда кечаётган ижтимоий-сиё сий, иқтисодий ислоҳотларнинг бориши, бу борада эришилган ютуқлар билан бир қаторда, мавжуд камчиликлар хусусида ҳам батафсил маълумот берилди. Кўриб чиқилган масалалар юзасидан Сенатнинг тегишли қарори қабул қилиниб, унинг ижроси изчил назорат қилиб борилаяпти.\nМасалан, Сенатнинг Қарорида мавжуд камчиликларни бартараф этиш учун Ўзбекистон Республикаси Давлат солиқ қўмитасига ҳуқуқни қўллаш амалиётини тизимли асосда таҳлил қилиш, умумлаштириш ҳамда ходимларнинг касбий тайёргарлигини ошириб бориш тавсия қилинганди. Натижада Давлат солиқ қўмитаси томонидан бу борада аниқ режа ишлаб чиқилиб, унинг ижроси ҳақида маълумотлар бизга мунтазам тақдим этиб келинмоқда. Тизимдаги 1843 нафар ижрочи, 238 нафар раҳбарлик лавозимига захирага олинганлар ҳамда 74 нафар ҳудудий солиқ органлари раҳбарлари малакаси оширилгани қувонарли ҳолдир. Негаки, бу амалдаги қонунлар ижросини янада сифатли ва тўла-тўкис таъминлаш имкониятини кенгайтиради. Чунки кўп ҳолларда қуйи бўғиндаги ходимларнинг қонунчиликдаги ўзгаришлардан яхши хабардор бўлмаслиги, ўз ишига масъулият билан ёндашмаслиги қонунларнинг тўлиқ ишламасдан, нор маларининг қўпол равишда бузи лишига олиб келаётганди. Юрт боши миз алоҳида урғу берган парламент назорати шаклларининг таг-заминида, аслида, мана шундай камчиликларга чек қўйиш ва ижобий ютуқларга эришиш мақсади мужассамдир, десак, ҳақ гапни айтган бўламиз.\n— Светлана Боймирзаевна, қўмитанинг қонунлар ижроси бўйича назорат-таҳлил фаолияти ҳақида ҳам гапириб берсангиз.\n— Олий Мажлис Сенатининг 2010 ва ундан кейинги йилларга мўлжалланган ҳаракат дастурида мамлакатимиз қонунлари, тегишли давлат дастурлари ижросини парламент назоратига олишга қаратилган қатор чора-тадбирлар белгиланган. Қўмитамиз ҳам ушбу дастур асосида “Ҳакамлик судлари тўғрисида”ги, “Фуқароларнинг ўзини ўзи бошқариш органлари тўғрисида”ги қонунлар, шунингдек, вояга етмаганларга оид қонун ҳужжатларининг ижроси тегишли вазирликлар, ташкилотлар, маҳаллий ҳокимият органлари томонидан ижро этилишини назорат-таҳлил тартибида ўрганиб чиқди.\nМаълумки, ҳакамлик судлари мамлакатимиз ҳаётида нисбатан янги тузилма бўлиб, унинг ҳуқуқий асослари “Ҳакамлик судлари тўғрисида”ги Қонун билан тартибга солинган. Ҳозир мамлакатимиз бўйича 85 та ҳакамлик суди ташкил этилган бўлиб, уларда 451 нафар судья фао лият олиб бормоқда. Хусусан, Ўзбекистон Савдо-саноат палатаси ҳудудий бошқармалари таркибида ҳам ҳакамлик судлари фаол иш юритаётир. Улар томонидан 2007 йилдан 2010 йилнинг сентябрига қадар 63,8 миллиард сўмлик жами 2295 та иш кўриб чиқилган. Буларнинг бари мамлакатимизда аҳолининг ҳакамлик судларига бўлган ишончи тобора мустаҳкамланиб бораётганидан далолатдир. Чунки хориж тажрибасидан маълумки, ривожланган давлатларда ҳакамлик судлари хўжалик низоларининг аксарият қисмини кўриб чиқади. Бизда ҳам бундай жараён кузатилаётгани ижобий ҳолат ҳисобланади.\nАлбатта, ўрганишларимиз давомида ҳал қилиниши лозим бўлган масалалар ҳам мавжудлиги аниқланди. Мисол учун, ҳакамлик судлари моддий-техник базасини янада мустаҳкамлаш, ушбу тузилма фаолиятининг афзалликлари хусусида оммавий ахборот воситаларида таҳлилий чиқишларни кўпайтириш орқали уларга бўлган мурожаатлар сонини изчил ошириб бориш, соҳага кадрлар тайёрлаш тизимини такомиллаштириш айни заруратдир. Чунки Савдо-саноат палатаси тизимидаги ҳакамлик судлари фаолияти ўрганилганда, уларнинг иш юритуви бирмунча саёз эканлиги кўзга ташланди. Шу боисдан ушбу масалаларни қўмитамиз йиғилишида атрофлича кўриб чиқиб, тегишли қарор қабул қилдик ҳамда мутасадди идораларга назорат учун юбордик.\n“Фуқароларнинг ўзини ўзи бошқариш органлари тўғрисида”ги, шунингдек, вояга етмаганларга оид қонун ҳужжатлари ижросини ҳам мана шу нуқтаи назардан ўрганиб чиқдик.\n— Албатта, булар Сенатнинг мамлакатимиз Конституцияси ва қонунларида белгиланган ваколатлари изчил рўёбга чиқарилаётганидан дарак беради. Бу йўналишдаги ишлар самарадорлигини ошириш учун яна қандай чора-тадбирлар кўрилиши керак, деб ўйлайсиз?\n— Маълумки, Юртбошимиз Олий Мажлис Қонунчилик палатаси ва Сенатининг ўтган йил 27 январь куни бўлиб ўтган қўшма мажлисида “парламентимиз ва маҳаллий вакиллик органлари — Кенгашлар олдида турган иккинчи ғоят муҳим вазифа — бу қабул қилинган қонунларнинг ижро этувчи ҳокимият, яъни ҳукумат томонидан марказда, ҳокимликлар томонидан эса жойларда қандай бажарилаётгани устидан қатъий парламент назоратини, депутатлик назоратини ўрнатишдан иборатдир”, дея алоҳида таъкидлаган эди. Шуни очиқ тан олиш керак, бу борада ишларимизни қониқарли деб бўлмайди. Масалан, давлатимиз раҳбари айтиб ўтган, парламент назоратининг “сенатор сўрови”, “парламент эшитуви” ва бошқа шаклларини фаолиятимизда янада кенг қўллашнинг вақти етди. Буни қўмитамиз томонидан ташкил этилган “Парламент назорати самарадорлигини ошириш: ҳозирги аҳволи ва истиқболлар” мавзуидаги конференция да билдирилган фикр-мулоҳазалардан ҳам билиб олиш мумкин. Чунки унда маъруза қилган соҳа вакиллари бу борадаги ишлар кўламини кенгайтириш зарурлигини алоҳида таъкидлашди.\nТўғриси, илгари биз қонунлар ижросини назорат-таҳлил тартибида ўрганиб, бу бўйича қабул қилинган қарорнинг ижросига бир оз эътиборсиз муносабатда бўлардик. Эндиликда эса бу масалани жиддий назорат қилиб бораяпмиз. Мисол учун, юқорида қайд этилган “Ҳакамлик судлари тўғрисида”ги Қонуннинг Ўзбекистон Савдо-саноат палатаси ва унинг тузилмаларида доимий асосда фаолият юритаётган ҳакамлик судлари томонидан ижро этилишини ўрганиш натижалари ҳақидаги қўмитамиз қарорида белгиланган вазифалар бажарилиши хусусида жорий йил 1 апрелига қадар ахборот бериш лозимлигини киритдик. Бу, табиийки, парламент назорати институтининг янада такомиллашишига ҳамда самарадорлигини оширишга замин яратади. Очиғини айтиш керак, баъзан қўмита қарорларини айрим идоралар мутасаддилари томонидан ўз вақтида ва тўлиқ бажармаслик ҳолатлари ҳам учраб туради. Шунинг учун ҳам биз вазирликлар, давлат қўмиталари ва ҳокимликларнинг қўмита қарорлари ижросини белгиланган муддатда бажариш ва кўрилган чора-тадбирлар хусусида ахборот юбориш масъулиятини янада оширишга қаратилган ҳуқуқий механизмларни изчил қўллаб бораяпмиз.\nШу ўринда қонун ва дастурлар ижросини ўрганаётганда халқ депутатлари маҳаллий Кенгашлари билан изчил ҳамкорлик қилиш муҳим аҳамиятга эга эканлигини таъкидлаш жоиз. Ҳуқуқий ҳужжатларнинг жойлардаги ижроси бевосита маҳаллий Кенгашлар, уларнинг доимий комиссиялари фаолияти билан ҳам узвий боғлиқдир. Айни шу нуқтаи назардан “Фуқароларнинг ўзини ўзи бошқариш органлари тўғрисида”ги Қонун ижросини Тошкент шаҳрида, вояга етмаганларга оид қонун ҳужжатларининг Андижон вилоятида бажарилишини ўрганганимизда, аввало, ўша жойда халқ депутатлари маҳаллий Кенгашларининг салоҳиятидан унумли фойдаланишга ҳаракат қилдик. Айниқса, назорат-таҳлил натижаларини маҳаллий Кенгашлар билан қўшма мажлисларда муҳокама қилаётганимиз жойлардаги депутатларнинг бу борадаги билим ва тажрибаларини ошириш билан бир қаторда, уларнинг янада фаоллашишига замин яратмоқда. Энг муҳими, буларнинг ҳаммаси амалдаги қонунларнинг жамият ҳаётидаги ўрнини, керак бўлса, уларнинг заиф нуқталарини топишга ҳам ёрдам бермоқда.\nХулоса қилиб айтганда, Президентимиз, халқимиз бизга жуда катта ишонч билдирган. Уни оқлаш, табиийки, пишиқ-пухта қонунларни маъқуллаш, уларда фуқароларимиз ҳуқуқ ва эркинликларини ҳимоя қилиш, умумдавлат ва ҳудудлар манфаати уйғунлигини таъминлаш, қонунлар ижроси бўйича парламент назоратини мустаҳкамлашдек масъулиятли вазифалар ижроси билан боғлиқдир.


Афғонистонда ифтор пайтида масжидга ҳужум қилинди, камида 13 киши ўлди\n11 апрел 2021, Тошкент вақти: 19:58\nМасжидни қўриқлаётган полициячи.\nАфғонистонда жангарилар томонидан 19 май куни кечқурун иккита масжидга қилинган ҳужум пайтида камида 13 диндор ҳалок бўлди.\nПарвон вилояти маркази Чорекор шаҳридаги масжидга қилинган ҳужумда камида 10 киши ўлган, 16 намозхон ярадор бўлган.\n“Номаълум шахслар масжиддаги ифторликдан сўнг намоз ўқиётган одамларга ўқ отишди”, деб айтди Парвон вилоят ҳокимининг матбуот котиби.\nИчки ишлар вазирлиги ҳужум учун масъулиятни Толибонга юклади. Айни пайтда Толибон бу айбловни инкор этди ва масъулият хавфсизлик кучлари зиммасида эканини билдирди.\nПарвон вилояти полицияси бошлиғи Хорун Мубориз эса Озодлик радиоси афғон хизматига берган интервьюсида, ҳужумда “Ислом давлати” гуруҳини айблади.\n19 май куни Хост вилояти Сабари туманида ҳам масжидга ҳужум қилинган. Мазкур ҳужум пайтида камида уч одам, жумладан, бир нафар балоғатга етмаган бола ҳалок бўлган. Хост вилоятидаги ҳужум учун ҳам масъулиятни ҳеч бир гуруҳ ўз зиммасига олмади.


Осиё тараққиёт банки Ўзбекистон сиёсатига рози ва бир миллиард доллардан зиёд кредит берди - Фарғона.Ру ахборот агентлиги\n04:04 msk, 14 Июль 2020\n07.05.2010 20:15 msk\nЎзбекистон президенти Ислом Каримов Тошкентдаги ОТБ Форуми иштирокчиларига табрик нутқи сўзлаяпти\nОсиё тараққиёт банки (ОТБ) Бошқарувчилар кенгашининг 43-чи йиллик мажлиси 2010 йил 1-4 май кунлари Ўзбекистонда бўлиб ўтди. Расмий Тошкент мутлақо қониқиш ҳиссини туймоқда: мажлис доирасида умумий қиймати 1 миллиард 150 миллон долларга тенг кредит битимлари имзоланди. Мажлис очилиши маросимида Ўзбекистон президенти Ислом Каримов қайд этганидек, “амалда Осиё тараққиёт банки мамлакатимизда ўз кредит портфелини икки баробарига кўпайтирди”: 1996 йилдан бери ОТБ Ўзбекистонга 1 миллиард 200 миллион доллар кредит ажратиб берди. Бу эса муваффақият.\nТошкент бу кредитларни олиш учун қўлидан келган бор ишларни қилди. Қўққисдан депозитлар бўйича ставкаларни икки баробарига камайтириб банк статистикасини керакли шаклга келтирди. Инфляция сурати бўйича қулай статистикани яратиш учун мамлакатда ёппасига нақд пул тақчиллиги жорий этилди, энди барча бюджет ташкилоти ходимларига ойлик иш ҳақи фақат пластик карточкаларга ўтказилмоқда. Ундаги пулни нақд қилишнинг амалда имконияти йўқ ҳисоби. ОТБ мажлисидан аввал Ўзбекистон расмийлари валюта қора бозорига “босим” ўтказдилар ва сўмнинг норасмий курсини пасайтирдилар: мамлакатда ҳеч қандай “қора” курс йўқлигини, валюта конвертацияси ва чет эл инвестицияларини жалб этиш соҳасида барча ишлар жойида эканлигини намойиш этиш керак эди.\nБундан ташқари, Ўзбекистон расмийлари ОТБ Форуми осойишта ва дўстона кайфиятда ўтиши учун қўлидан келган бор ишларни қилди. Халқаро донорларнинг қулоғига бирорта ҳам норозилик кайфиятидаги овоз етиб боргани йўқ.\nПул тинчликни хуш кўради\nЎзбекистон Ҳуқуқ ҳимоячилари альянсининг фаоллари ОТБ Форуми очилиши кунида Тошкентда ОТБ Бошқарувчилар кенгашининг мажлиси ўтаётган Халқаро бизнес-маркази ёнида пикет ўтказмоқчи бўлдилар. Бироқ Uznews.net хабар берганидек, Ўзбекистон ҳуқуқ-тартибот идоралари ходимлари ҳуқуқ ҳимоячиларини уйидан чиқармадилар. Альянс етакчиси Елена Урлаева уйидан чиқмоқчи бўлганида, милиция ходимлари уни машинага ўтқазиб Ҳамид Олимжон истироҳат боғига олиб бордилар ва пикет ўтказиш ўрнига арғимчоқда учишни таклиф этдилар.\n“Биз Осиё тараққиёт банки мажлисида иштирок этаётган 67 мамлакат банкирларини инсон ҳуқуқлари ва эркинликларини қўпол равишда бузаётган Ўзбекистонга 1,14 миллиард доллар кредит бермасликка чақирмоқчи бўлдик. Бордию, бундай кредит бериладиган бўлса, уни республика аҳолиси учун шаффоф бўлишини талаб қилмоқчи бўлдик”, - деди Елена Урлаева.\nПикетни ўтказишга йўл бермадилар.\nБироқ нафақат ҳуқуқ ҳимоячиларининг пикети бўлмади – Форум ўтаётган пайтда Тошкент билан республиканинг бошқа шаҳарлари ўртасидаги автобус алоқаси тўхтатиб қўйилди. Пойтахт бир неча кунга ёпиқ шаҳар бўлиб қолди.\nБундан ташқари, Тошкент Форумга келувчиларнинг ҳаммасига ҳам йўл кирани кўтармади. Натижада, Узметроном.com маълумотига кўра, ОТБ бошқарувчилар кенгаши мажлисига олдин уч минг киши келади дея ариза берилганига қарамай, форумга мингдан камроқ хорижлик меҳмонлар келдилар, холос.\nЭслатиб ўтамиз, ОТБ бўйча Нодавлат ташкилотлар форуми 2010 йил 28 апрель куни Осиё тараққиёти банкининг Ўзбекистон пойтахти Тошкентда ўтадиган учрашувини бойкот эълон қилганди. “Осиё тараққиёт банкининг Тошкентда йиллик учрашувини ўтказиш тўғрисидаги қарор нафақат ношаффоф бўлиб қолади, балки Ўзбекистон расмийларининг инсон ҳуқуқига ва одамларнинг ўз фикрини эркин изҳор этишига босимини маъқуллайди”, - дейди Форумнинг ижроя директори д-р Авилаш Роуль.\n“ОТБ бўйча Нодавлат ташкилотлар форуми” баёнотида Ўзбекистонда “сиёсий ҳуқуқлар ва ўзгача фикрлаш чеклангани ва ҳатто баъзан куч билан бостирилаётгани” таъкидланган. Тожикистон Фуқаролик жамиятининг вакили Парвиз Умарованинг айтишича, “Ўзбекистонда фаол фуқаролик жамияти йўқ экан, жамоатчилик фикрини на йиллик йиғилишга ва на ундан ташқарига олиб чиқиш мумкин бўлади”.\nБироқ ОТБ ўзини бойкотни сезмагандек тутди ҳамда Нодавлат ташкилотлар форумининг баёнотига ҳеч қандай муносабат билдирмади.\nАтроф жим-жит бўлса, Ўзбекистоннинг улкан иқтисодий ютуқлари ҳақида нутқларни тинглашга ва бошини маъқуллаб ирғашга ҳеч нарса ҳақлақит бермайди.\nИқтисодий қурилиш соҳасидаги ажойиб ютуқлар\nОсиё тараққиёт банки 1966 йилда тузилган. Унга 67 та давлат аъзо. Банк ривожланиш ва минтақавий ҳамкорлик лойиҳаларини молиялаштиради. ОТБда иштирокчи мамлакатлар қаторида юридик шахслар ҳам заём олиши мумкин. Ўзига аъзо мамлакатларга ОТБ кредитлардан ташқари техник ёрдам, кафолат ва акцияларни сотиб олиш йўли билан кўмак бериши мумкин. Ўзбекистон ОТБга 19995 йилдан бери аъзо.\nОТБ – Ўзбекистон иқтисодиётининг ягона донори саналади. Ҳар қандай бошқа халқаро молия-кредит институти каби у қарз олувчи давлатнинг монетар сиёсатига қатъий талаблар қўйиб келади. Ўзбекистон расмийлари нафақат банк сектори кўрсаткичларини, балки асосий иқтисодий кўрсаткичларни ҳам ОТБ талабларига мос келадиган қилиб ташладилар.\nИслом Каримовнинг муваффақиятлар ҳақида сўзлаган нутқидан: “2009 йилда Ўзбекистон 2009-2014 йилларга модернизация, технологик қайта жиҳозланиш бўйича ўта муҳим лойиҳаларни амалга ошириш дастурини қабул қилди. Унга умумий қиймати 42,5 миллиард доллардан зиёд 300 дан ортиқ ўта муҳим инвестициявий лойиҳалар киритилган. 2009 йилда Ўзбекистон иқтисодиётига инвестиция қилинган умумий капитал сармояларининг 68 фоизни ички манбалар ташкил этди, 2010 йилда бу кўрсаткич 70 фоиздан кам бўлмайди ( бу инвесторларнинг рейдерлик, сўмда олинган фойдани конвертация қилиб бўлмаслик ва бошқа қийинчиликлар важидан мамлакатни тарк этаётганига далил бўлаяпти. таҳр. ). Ўзбекистон Ялпи ички маҳсулот ҳажми 2009 йилда 8,1 фоизга, саноат ишлаб чиқариш – 9%, иқтисодиётга инвестиция ётқизиш 26 фоиздан ошди, тўғрима-тўғри хорижий инвестициялар 1,8 баробарига ўсди (Бу кўрсаткичлар фоиз нисбатида қандай қилиб ички манбалар ҳисобига ўсган улуши билан мос келишига тушуниш қийин –таҳ. ). Ўтган йил давомида 940 мингдан зиёд ишчи ўринлари яратилди. Маҳсулот экспорти2,4 фоизга ўсган ва ташқи савдода сезиларли сальдони ва олтин-валюта резервларининг барқарор ўсишини таъминлади. Давлат бюджетининг барқарор профицити таъминланди, 2010 йил 1 январига ташқи қарзлар 10 фоиздан ошмади. Нуфузли рейтинг компаниялари ва халқаро институтлар прогнозига кўра, Ўзбекистон Республикасининг 2010 йилда иқтисодий ўсиши 8,5 фоизни ташкил этиши мумкин”.\nХорижий инвестициялар оқими ҳақидаги шубҳали баёнотларга қарамай, Ўзбекистон билан кредит бўйича ҳамкорлик қилувчи халқаро молиявий институтлар ўртасида ОТБ биринчи ўринни эгаллаётганини ЎзА ҳам тан олмоқда. Қўшма лойиҳалар орасида – Ўзбекистон миллий автомагистрали қурилиши ҳамда “Сув таъминоти ва канализация соҳасида мультитранш молиялаш дастури” бўлиб, улар 2009 йилдан бери амалга оширилмоқда ва 300 миллион долларга баҳоланган. Шунга ўхшаш аввалги лойиҳа доирасида Қашқадарё ва Навоий вилоятларининг 170 та аҳоли пунктларида қувурлар ётқизилмоқда ҳамда тегишли жиҳозлар аҳволи яхшиланмоқда. Умуман олганда, Каримовнинг билдиришича, 1996 йилдан бери Осиё тараққиёт банки томонидан Ўзбекистонга ажратилган 1 миллиард 200 миллион доллар кредит ресурсларидан 520 миллион долларга тенг 11 та лойиҳа бажариб бўлинди ва 650 миллион доллар қийматга тенг 15 та лойиҳа бўйича иш олиб борилмоқда.\nКаримовга кўра, сўнгги йилларда бир ярим мингдан зиёд коллеж ва лицейлар қурилган бўлиб, уларда бир ярим миллиондан зиёд ёшлар ўрта техник ва гуманитар маълумотга эга бўлдилар. Бу мутахассислар 2-3 тадан касбни ҳамда чет тилларидан бирини эгаллаганлар ва кўпинча инглиз тилида сўзлаша оладилар. Ўзбекистон президенти айтганидек, сўнгги йилларда таълимга харажатлар давлат бюджетининг 37 фоизидан ошди, таълим ва соғлиқни сақлашга харажатлар эса давлат бюджетининг 50 фоизидан ошган. “Ўзбекистон қандай даражадаги улкан ҳамда малакали ва инсон капиталига эгалиги равшан бўлмоқда”, - дея хулоса қилди Каримов.\nОддийгина рақамларни санаб ўтиш Ўзбекистон президентига оз кўринганга ўхшайди: Ўзбекистон тутган йўли энг тўғри деган ғояни яна бир бор уқтириш лозим бўлиб қолди. Форум очилишида Ислом Каримов дастурий баёнот билан чиқди: мустақилликнинг дастлабки йилларида қабул қилинган иқтисод ривожланиши ва ислоҳотининг “ўзбекча модели” 1992 йилдан бери “ўзини тўла оқлади”. Бу эса Тошкент ўзининг иқтисодий ва ижтимоий сиёсатида бирор нарсани ўзгартирмоқчи эмаслигини англатади.\nИ.Каримов Ўзбекистонни мисли кўрилмаган иқтисодий чўққиларга олиб чиқишга имконият берган “ўзбекча модели”нинг бешта асосий принципларини санаб ўтди: “Биринчиси – давлат тизимининг деидеологиялаш ҳамда иқтисоднинг сиёсатдан устиворлигини таъминлаш. Иккинчиси –режа-тақсимот тизимидан бозор иқтисодиётига ўтиш даврида давлат бош реформатор ролини ўз зиммасига олиши керак. Учинчи – қонун устиворлигини таъминлаш, яъни қонун олдида ҳамма баробар. Тўртинчиси – ислоҳотларни амалга оширишда босқичма-босқичлик ва изчиллик. Янги уйни қурмай туриб эскисини бузмаслик. Бешинчидан – бир тизимдан иккинчи тизимга ўтиш даврида кучли ижтимоий сиёсатни амалга ошириш (ЎзА рус тили саҳифасидан иқтибос олинган)”. Каримов ўрисча гапиргани учун мамлакат бош ахборот агентлигининг ўзбек тили саҳифасида унинг нутқи чиққани йўқ.\nКўзим кўр, қулоғим кар\nШу муносабат билан савол туғилади: наҳотки ОТБ экспертлари ўзбекларнинг расмий статистикасига ишониб, “иқтисодиётнинг сиёсатдан устиворлиги”, “қонун устиворлиги” деган сўзларига лаққа тушсалар? Нега энди Ўзбекистондаги вазиятдан оз бўлса-да хабардор экспертлардан бирортаси ҳам “Фарғона.Ру” сўраганида Ўзбекистоннинг расмий маълумотларига ишонмадилару, ОТБ экспертлари Тошкентнинг қуруқ сўзларига ишониб қолдилар? Нега энди ОТБ экспертлари катта кредит бериш тўғрисида қарор қабул қила туриб, мустақил экспертлар ва кузатувчиларнинг фикри билан қизиқмайди?\nАммо буларнинг бари риторик масала.\nЧунки Ўзбекистон билан шуғуллана туриб республикада содир бўлаётган нарсаларни фақат кўр кўрмайди, гаранг эшитмайди ёки бўлмаса ўз ихтиёрича қулоғига пахта тиқиб кўзини юмиб олган. Биз ОТБ экспертлари Ўзбекистондаги вазиятни “Фарғона.Ру” таҳлилчиларига қараганда яхшироқ биладилар деб ўйлаймиз.\nБироқ ОТБ Ўзбекистондаги ҳукмдор режимнинг барқарорлигидан манфаатдор. Афтидан, банк раҳбарлари Ўзбекистондаги барқарорлик минтақадаги барқарорликнинг гарови дея ҳисоблаётганга ўхшаяпти. ОТБ Тошкент иштирокисиз амалга ошириб бўлмайдиган ўз лойиҳаларини амалга оширишдан манфаатдор (мисол учун, Сурхон-Набабад-Қобул ЛЭП, Хайратон-Мозори Шариф темир йўл қурилиши каби).\nСиёсатдан ташқари, Тошкентга кредит беришда ушбу пул оқимлари устида ўтирганлар учун ёқимли бонуслар бор. Кредитлар мутлақо ношаффоф бўлган молиявий схемалар бўйича амалга оширилади. Шунинг учун “откатлар” ва маблағларнинг бошқа мақсадларда ўзлаштирилиши имконияти Тошкенга кредит ажратиб бериш фойдасига дастак бўлиши мумкин.\nШунинг учун ҳам Тошкент ОТБ форуми очилиши кунида ҳуқуқ ҳимоячиларнинг пикет ўтказишига қаршилик қилишга ёки вилоятлардан Тошкентга келувчилар учун йўлни беркитишга уринмаса ҳам бўлаверарди. Кредит бериш тўғрисидаги қарорлар Форум ўтказилаётган куни қабул қилинмайди. Бундай қарорлар қўшма мажлислардан анча олдин, фикрлар пишиб-етилганида қабул қилинади.\nТошкентдаги мажлис ОТБ иқтидордаги режим каби ўзининг Ўзбекистондаги статус-кво мақомини сақлаб қолишдан манфаатдорлигини тасдиқлади


Бепул метро куни қандай ўтади? – Газета.uz\nБепул метро куни қандай ўтади?\nБепул метро куни станцияларда кўргазма ва мусиқий перформанслар, вагонларда эса эрталаб ва кечқурун — раққослар, аниматорлар, иллюзиячилар, кўча мусиқачилари ва опера қўшиқчилари чиқишлари бўлиб ўтади.\nLotinchada 17 сентябрь 2019, 13:35 Жамият\n«Ўзбекистон темир йўллари» компанияси ва Тошкент метрополитени Ўзбекистонда илк бор ўтказилаётган Европа мобиллик ҳафталиги доирасида 19 сентябрда Бепул метро куни учун кўнгилочар дастур тайёрлади. Бу ҳақда темир йўл ташувчиси матбуот хизмати хабар қилди.\nШу куни «Ойбек» ва «Мингўрик» станциялари ўртасида 8:00 да театр-мусиқий саҳна намойиш этилади. 17:00 дан 19:00 га қадар симфоник оркестр чиқиши ташкил этилади.\n«Пахтакор» ва Алишер Навоий станциялари ўртасидаги ўтиш жойидаги вестибюлда ўтказиладиган фотокўргазмада Тошкент метрополитени тарихи ва ривожланишини кўриш мумкин.


(1917-йил 6-ноябр, Жиззах шаҳри - 1983-йил 31-октабр, Тошкент)\nДавлат ва жамоат арбоби, ёзувчи. Жиззах педагогика техникумини (1935), Самарқанд Давлат университетининг филология факултетини тугатган (1941). Самарқанд вилояти газетасида масъул котиб, муҳаррир ўринбосари ва муҳаррир (1937-41, 1943). 2-жаҳон уруши қатнашчиси (1941-йил ноябр -1942). Ўзбекистон Коммунистлар партияси Самарқанд вилоят комитети котиби (1944-47), “Қизил Ўзбекистон” газетаси муҳаррири (1947-49), Ўзбекистон Ёзувчилар уюшмаси бошқаруви раиси (1949-50). Ўзбекистон Олий Совети Президиуми раиси (1950-59). Ўзбекистон КП МКининг 1-котиби (1959-83). КПСС МК Сиёсий бюроси (Президиуми) аъзолигига номзод (1961-83). 2 марта Меҳнат қаҳрамони (1974, 1977).\nШ.Рашидов адабиётга шоир сифатида кириб келди ва 1-йирик асари - “Чегарачи” достони 1937-йилда нашр қилинди. Фашизмга қарши кураш туйғулари билан суғорилган “Қаҳрим” шеърлар тўплами 1945-йилда чоп этилди. Рашидов даврнинг муҳим ҳисобланган муаммоларидан бири - қўриқ ва бўз ерларни ўзлаштириш мавзуида “Ғолиблар” қиссасини (1953) ёзди. 2-жаҳон уруши йилларида фронт орқасида қаҳрамонона меҳнат қилган халқ ҳаётига бағишланган “Бўрондан кучли” (1958) ва “Қудратли тўлқин” (1964), “Ғолиблар” (1972) романларини яратди. Ш.Рашидов халқ ва мамлакат ҳаётида рўй берган воқеаларни давлат ва партия арбоби сифатида мушоҳада этиб, адабиётнинг бадиийлик мезонларидан кўра ғоявийлик тамойилига кўпроқ эътибор берди. Ҳинд халқ афсонаси асосида ёзилган “Кашмир қўшиғи” лирик қиссаси (1956) Ш.Рашидов ижодида алоҳида ўринни эгаллайди.\nШ.Рашидов республикага раҳбарлик қилган йилларда қатор бунёдкорлик ишлари билан бирга қишлоқ хўжалиги ерларидан экстенсив фойдаланиш оқибатида экологик вазиятнинг бузилиши, пахта яккаҳокимлигининг қарор топиши каби нохуш ҳолатлар ҳам юз берди. Ш.Рашидов вафотидан сўнг Марказ томонидан тоталитар тузумнинг барча кирдикорлари унга юкланиб, 80-йиллар қатағонида ноҳақ қораланди.


23:34, 19.06.2020 // 142465\nЎзбекистонда 19 июнь куни 179 кишида коронавирус аниқланди. Аҳволи оғир беморлар сони кўпайди\nЎзбекистонда 18 июнь соат 23:00 дан 19 июнь соат 23:00 га қадар коронавирус юқтириб олиш билан боғлиқ 179 та янги ҳолат қайд этилди. Бир кун аввалгига қараганда касаллар сони икки бараварга ўсди. 18 июнь куни 85 кишида коронавирус аниқланганди. 179 та янги ҳолат аниқланиши — бу бир кунда Ўзбекистонда энг кўп касаллик қайд этилиши бўйича бешинчи натижа. Янги ҳолатлардан сўнг Ўзбекистонда коронавирусга чалинганлар сони 5946 нафарга етди.\n146 нафари карантин муассасаларидаги фуқаролар орасида;\n29 нафари аҳоли орасида (Тошкент шаҳрида — 24 нафар, Наманган вилоятида — 3 нафар, Тошкент вилоятида — 2 нафар);\n4 нафари халқаро юк ташувчи автомашина ҳайдовчилари орасида (Тошкент вилоятида — 2 нафар, Хоразм вилоятида — 1 нафар, Андижон вилоятида — 1 нафар) аниқланган.\nКун давомида 6 та ҳудудда янги касалланганлар қайд этилди. Ушбу ҳудудларнинг 3 тасида аҳоли орасида коронавирус аниқланди.\nАҳоли орасида қайд этилган 29 та ҳолатдан 24 таси Тошкент шаҳрида қайд этилди. Соғлиқни сақлаш вазирлиги Тошкентда қайд этилган 8 та ҳолат бўйича маълумот берди. Юнусобод туманида яшовчи такси ҳайдовчисида (ўзи келиб намуна топширган), тана ҳарорати кўтарилгач, шифокорга мурожаат қилган Олмазор туманида яшовчи уй бекасида, Учтепа туманида яшаб, Сергели туманида озиқ-овқат дўконида ишловчи сотувчида, худди шу тумандаги туғруқ таътилида бўлган уй бекасининг ( 2020 йилнинг 13 июнидан тана ҳарорати кўтарила бошлаган) ўғли ва қизида ҳамда яна Учтепа туманидаги якка тартибдаги тадбиркорда (ўзи бориб таҳлил топширган), Шайхонтоҳур туманида яшовчи фуқарода (12 июндан тана ҳарорати кўтарила бошлаган) ҳам коронавирус инфекцияси тасдиқланган. Мазкур касаллик аниқланган фуқароларнинг аксарияти тана ҳарорати кўтарилгач, шифохонага мурожаат қилган ва намуна топширган.\nШунингдек, Тошкент шаҳрида коронавирус аниқланган фуқаро туғилган кун муносабати билан ўтказган тадбирида иштирок этган 13 нафар оила аъзоси ва қариндошига касалликни юқтиргани маълум бўлди. Аввалроқ Самарқандда аза маросими чоғида коронавирус юқиши қайд этилгани маълум бўлганди.\nНаманган вилоятида 16 июндан бери энди янги касалланиш ҳолатлари қайд этилди. Янги ҳолатларнинг 3 таси аҳоли орасида, 4 таси касалликка чалинганлар билан мулоқотда бўлганлар орасида аниқланди.\nБир кун аввал аҳоли орасида энг кўп касалланиш ҳолати қайд этилган (14 та) Тошкент вилоятида 19 июнь куни аҳоли орасида 2 та янги ҳолат аниқланди.\nХоразм вилоятида 15 июндан бери энди янги касалланиш ҳолатлари қайд этилди. Вилоятда аниқланган 12 та ҳолатдан 11 таси коронавирусга чалинганлар билан мулоқотда бўлиб, карантинга олинганлар орасида, 1 таси халқаро юк ташувчи автомашина ҳайдовчисида аниқланди.\nНавоий вилоятида ҳам карантинга олинган фуқаролар орасида 4 та янги ҳолат қайд этилди.\nАндижон вилоятида беш кун ичида биринчи марта янги касалланиш ҳолати аниқланди. Халқаро юк ташувчи машина ҳайдовчисида вирус аниқланган.\n19 июнь куни коронавирусдан соғайган 74 нафар фуқаро уйларига кузатилди. Уларнинг 68 нафари Тошкент шаҳридаги, 6 нафари Самарқанд вилоятидаги тиббиёт муассасаларида шифо топди.\nҲозирда касаллик қайд этилган жами 5946 нафар бемордан 4273 нафари соғайиб, даволаниш кўрсаткичи 72 фоизни ташкил этмоқда. 13 июнь куни бу борадаги кўрсаткич 78 фоизгача ҳам чиққанди.\n17 июнь куни шифохоналардаги беморлар сони биринчи марта 1500 нафардан ошганди, 19 июнга келиб уларнинг сони 1600 нафардан ҳам ошди. Айни вақтда шифохоналардаги 1654 нафар бемордан 1295 нафари Тошкентдаги тиббиёт муассасаларида даволанмоқда (Сирдарё вилоятидаги беморлар ҳам Тошкент шаҳрига ўтказилган). Қолган 359 нафар бемор мамлакатнинг 9 ҳудудидаги шифохоналарда даволанмоқда.\nҚорақалпоғистонда 6, Андижонда 8, Сурхондарёда 15, Самарқандда 17, Бухорода 27, Наманганда 28, Хоразмда 36, Навоийда 61 ва Қашқадарёда 161 нафар бемор қолди. Жиззах ва Фарғона вилоятлари коронавирусдан холи ҳудуд бўлиб турибди.\nАйни пайтда тиббиёт муассасаларида даволанаётган 1654 нафар бемордан 14 нафари оғир, 1 нафари эса ўта оғир аҳволда. Икки суткадан бери аҳволи оғир беморлар сони 12 нафарни ташкил этаётганди. 16 июндан бери шифохоналарда аҳволи ўта оғир беморлар қолмаганди. Энди бир нафар ўта оғир аҳволдаги бемор бор.\n15 мартда эпидемия бошланганидан бери Ўзбекистонда 19 нафар бемор COVID-19 асоратлари оқибатида вафот этган. Июнь ойининг ўзида 4 нафар бемор ҳаётдан кўз юмди.\nМавзуга доир: Ўзбекистонда коронавирусдан вафот этганлар жасади куйдириладими?\nҲозирда Ўзбекистонда уй карантинида 33 601 нафар, стационар карантинда эса 22 875 нафар фуқаро тиббий кузатувда бўлиб турибди. Бир кун ичида уй карантинидаги фуқаролар сони 3167 нафарга, стационар карантиндаги фуқаролар сони 532 нафарга кўпайди. Уй карантинидаги фуқаролар сони бир кунда 3 мингдан ортиққа кўпайиши яқин орада кузатилмаганди.\n08:14 Кеча // 73062


Болани қандай қилиб гапиришга ўргатиш мумкин: 10 та қизиқ усул » Энг сўнгги тезкор хабарлар - PRESS24.UZ\nPRESS24.UZ » Барчаси » Қизиқарли » Болани қандай қилиб гапиришга ўргатиш мумкин: 10 та қизиқ усул\n13-05-2019, 16:07 89\n4. Бир йилдан кейин имо-ишоралардан воз кечишга ҳаракат қилинг.Ўзингизни узатилган қўл, бармоқни сезмаётгандек тутинг, болага бирор нарсани бера туриб «бер» деб айтинг. Вариантни борган сари мураккаблаштиринг – «Ойи, нокни бер деб айт».\n5. Ҳайвонлар товушлари ва уларга «му-му», «вов-вов», «вақ-вақ» ва ҳ.к. тарзидаги тақлид фаол қизиқиш уйғотади.\n6. «Тилга кирган» ёки ёши каттароқ болалар билан мулоқот қилинг.Тақлид қилиш истаги барча муваффақиятсизликларни йўққа чиқаради.\n9. Боланинг сизга бирор нарса ҳикоя қилиш истагига бефарқ бўлманг.Кўзига боқиб, диққат билан тинглашга ҳаракат қилинг. Ҳайрон қолиш, қайта сўраш, «Қандай қилиб?» тарзида лол бўлиш мумкин. Ўта қизиқувчан кўринишни намоён этинг. Ана ўшанда боланинг ўзи кўрган ва эшитган ҳамма нарсани сизга айтиш истагига гувоҳ бўласиз, сезасиз.\n10. Бир ёшли боланинг ўйин муҳитини электрон ўйинчоқлар билан қуршаб олмасликка ҳаракат қилинг. Чунки бола фаол иштирокчи эмас, пассив кузатувчига айланиб қолади. Тасаввури ишламайди, барча ҳаракатлар чекланади (тугмани босишдан ташқари) ва бола ўйин жараёни ҳам, натижа ҳам унга боғлиқ эмаслигига кўникади. Копток, машина, кублар, пирамидалар, матрёшкалар ўйнанг, ялтироқ кашфиётларни эса кейинга қолдиринг.скачать dle 12.0\nСизни муваффақиятли кишига айлантирадиган 11 та...\nТележурналист она тилини ҳурмат қилмаганларни...


ДХА директори маҳаллаларда учрашув ўтказди\nМамлакатимиз раҳбарининг Қашқадарё вилоятига қилган ташрифи давомида «Давлат хизматлари маркази орқали одамлар давлатнинг эътиборини сезиши керак», — деган ғояни илгари сўрдилар. Бунда Қарши шаҳри алоҳида намуна ҳудуд сифатида ўзини тажрибасини ва натижасини кўрсатиши лозим деб таъкидлаб ўтдилар.\nУшбу топшириқларни амалга ошириш учун, Давлат хизматлари директори Улуғбек Муҳаммадиев томонидан Қарши шаҳридаги маҳалла фуқаролар йиғинлари раислари ва фаоллари учун экскурсия тарзида учрашувлар ўтказди.\nҚарши шаҳар Давлат хизматлари маркази биносида 16 та маҳалланинг фаоллар ва оқсоқоллари ҳамда маҳаллий ОАВ ва блогерлар таклиф этилди.Учрашувда марказ фаолияти ҳақида Агентлик директори томонидан батафсил маълумот берилди.\nАйниқса иштирокчиларда “Surdo online” тизими катта қизиқиш уйғотди. Ушбу тизим эшитиш ва гапиришда нуқсони бор шахсларга давлат хизматларидан осон ва тўсиқсиз фойдаланиш имконини яратиши, мутлақо бепул ва қулай ушбу хизмат натижасида Давлат хизматлари агентлиги ҳар бир мижози ҳақида қайғуришини сезиш мумкинлигини билдиришди.\nШунингдек, Қарши шаҳар Шайҳали шаҳарча МФЙ ҳудудида жойлашган ДХМ филиалида ҳам маҳалла фаоллари билан учрашув бўлиб ўтди.\nШайҳали шаҳарчаси шаҳар марказидан 20 километр узоқликда жойлашган бўлиб, 3 500 мингга яқин аҳоли истиқомат қилади. Маҳалла фаоллари билан суҳбат давомида уларга тақдим этилаётган хизматларнинг сифати, талаби ва эҳтиёжи тўғрисида фикрлар алмашилди.\nОтчопар МФЙ ҳудудида ҳам Қарши шаҳар ДХМ филиали ташкил этилиши муносабати билан Агентлик директори, вилоят халқ қабулхонаси ва бош вазир қабулхонаси мудирлари иштирокида мазкур филиалнинг маҳалла аҳолисига тақдимоти ўтказилди.\nСуҳбатлар давомида фуқароларимиз Давлат хизматлари агентлиги томонидан тақдим этиладиган энг оммабоп хизматларни – кадастр соҳасидаги,ижтимоий соҳадаги хизматлардан жуда ҳам мамнун эканликларини, олдинлари ҳафталаб, ҳаттоки ойлаб вақт кетиб қолишлари ортда қолганини таъкидлашар эди.\nАгентлик директори сўзларига кўра, эндиликда Қарши шаҳридаги ҳар бир маҳаллада шундай филиаллар ташкил этилади, марказ ходимлари фуқароларга давлат хизматларидан онлайн фойдаланиш кўникмасини ривожлантиришда ёрдам беришларини, фуқароларнинг билдирган ҳар бир фикри қимматга эга эканлигини, уларнинг эҳтиёжларидан келиб чиққан ҳолда янги ва зарур хизматлар жорий этиш устида ишлашга тайёр эканликларини билдириб ўтди.\nСайт фойдаланувчилари - 41